THATIPHA ZAWHANA ROPA 
ł 
Bi sahpa lata a vaw lina 


1 A thaona liata Bi a y, Bi cha Khazopa hnota a y, Bi cha Khazopa a cha. 
2 Ano cha a thaona tawta Khazopa hnota pahra ta. 3 Ato zydua ano zawzi 
ta Khazopa ta tao ta; ano leipata khapahmata Khazopa ta a taopa y vei. 4 
Bi liata hrona y ta, cha hrona cha chysazy khaina a cha. 5 A khaipa cha 
zona liata khai ta; a zona chata khaina cha pachhai thei bei vei. 6 Khazopa 
tuapa chysa pakha y ta, a mo cha Zawhana a cha. 7 Ano cha chysazy 
hnota khaina bi pahnosa awhpata a vy ta, amo pahnosa ta, a bi vata ama 
ngiapa thei nawpata. 8 Zawhana cha khaina cha leipata, khaina bi pahnosa 
awhpata a vypa tlao a cha. 9 Khaina hmeiseipa chysa to pakhaisa awhpa 
cha khizaw liata a zu ta. 10 Bi cha khizaw liata a y, Khazopa ta ano zawzi 
ta khizaw cha tao ta; chahrasala khizaw ta ano cha pahno vei. 11 Ano ra 
lia tlaita a zu ta; chahrasala ano chysazy ta aly tlo ei va. 12 Chahrasala 
thokha ano alypa, ano liata angiapapazy cha Khazopa sawzy cha thei 
nawpa bihneina a pi ei. 13 Chazy cha chysa pinazi hawta Khazopa saw a 
chapa cha leipa ei ta; chysapa paw ta a sapa sawzy hawta cha hra vei ei; 
Khazopa tlai cha ama Paw tlao cha tlo ta. 14 Bi cha chysa hropa lata a 
vaw li ta, eima hry liata a pahra. A ronana hmo hawh pi ta, ngiachhina 
nata hmeiseina ta a bi. Cha ronana cha Paw Sawchapawpa matlupa ronana 
a cha. 15 He he Zawhana ta ano a pahnosana cha a cha, "He chysa he he 
hawta a thati ei reipa kha a cha, 'Ei hnolata a vypa he, keima hlata tlao 
rona via ta', ano cha ei pi hlata a y hapa cha tlo ta," tah ta. 16 A pakina 
tawta ngiachhina eima to chyu, ngiachhi chota ngiachhi pachhuana chhao. 
17 Khazopa ta rypa cha Mawsi hmapata pi ta, ngiachhina nata hmeiseina 
deikua cha Krista zawzi ta a vaw ypa a cha. 18 Ahyhma ta Khazopa hmo 
bei vei ei, Sawchapawpa matlupa, Paw ku chacha lata atyupata, ano a 
paluasa ty. 


Batitupa Zawhana pahnosana 


19 Zuzy ta, "Ahy na cha?" tahpata hiahri awhpata Zerusale khi tawta ano 
lata theithaipazy nata Livaizy ama tua nona khata, hezy he Zawhana bi 
pahnosapa cha a cha. 20 A phi leipata, a palaha ta, "Mesiah cha va na," 
tahpata. 21 Cha khiacha, "Ahye na cha? Elaiza na cha ma?" tahpata amo 
chata hiahri ei ta. Ano chata "Cha va na," tah ta. "Hrosopa kha na cha 
ma?" tah ei ta. Ano chata, "Cha va na," tah ta a chhy ta. 22 Amo chata a 
hnota. "Cha khiala ahy e na cha? Mania tuatupazy eima chhy thei nawpata 
mania chho te. Na thati rai kheita e na rei awh?" tah ei ta. 23 Zawhana 
chata, "He he ei cha: 'Abeipa lathlo parai te u! tahpata rapatho liata 
awtupa ao khaw,' cha cha hrosopa Isai ta a vaw rei hapa hawna khata," 
tah ta. 24 Ama tuapazy cha Pharisaizy tawtapa cha ei ta. 25 Amo chata a 
hnota, "Mesiah tlyma, Elaiza tlyma, Hrosopa tlyma chha na cha tlo leipa 
khiata cha, khazia e na bati ty tly?" tahpata hiahri ei ta. 26 Zawhana ta 
ama hnota, "Keima ta ti ta ei cha bati ty ei, nama hry liata chysa pakha 
nama pahno leipa a dua, 27 ano cha ei hnolata a vypa cha ta, a pheiky ri 
pathla tia chhao cha va na," tah ta a chhy ta. 28 Cha hmozy cha Zawda 
haosa Bethani khi liata Zawhana ta a batina liana khata a vaw tlo. 


Khazopa Mitakupa Tawh 


29 A myla ta Zawhana ta Zisu ano lata a vypa hmo ta, ano ta, "Mo te u, 
Khazopa Mitakupa Tawh khizaw molei sikheitu awhpa hu! 30 He chysa 
he he hawta a thati ei reipa kha a cha: 'Ei hnolata a vy pa he, keima hlata 
tlao rona via ta', ano cha ei pi hlata a y hapa cha tlo ta. 31 Ano cha ahyma 
a cha pahno va na, chahrasala he he ei vyna chhapa cha a cha, ti ta bati 
awhpata, ano cha Izarelzy hnota a pahnosa thei nawpata," tah ta. 32 He he 
Zawhana ta pahnosana bi a reipa cha a cha; "Thlahpa vachhu hawta ava 
tawta za chopa hmo na ta, a cho liata a cho ta. 33 Ano cha pahno to leipa 
na ta; chahrasala Khazopa ti ta bati awhpata na tuatupa khata ei hnota, 
'Ahy cho liata rai Thlahpa a za chopata a cho liata a ypa na hmopa cha, 
ano cha Thlahpa Pathaipa ta batitu awhpa cha a cha,' na tah ta. 34 Cha 


cha hmo ha na ta, he he Khazopa Sawchapawpa a cha tahpa nama hnota 
ei pahnosa," tah ta. 


Zisu pachupa hmia tuachaipazy 


35 A myla pata Zawhana a dua ta, a pachupazy pano chhaota; 36 Zisu a 
khikha nota hmo ta, "Mo te u, Khazopa Mitakupa Tawh hu!" tah ta. 37 A 
pachupa pano chata a bi reipa cha thei ei ta, Zisu zi hawh ei ta. 38 Zisu a 
hei ta, ama vaw zipa hmo ta, ama hnota, "Khapa nama tlua?" tah ta. Amo 
chata, "Rabai" (cha cha Pachutupa tahna a cha), "Khatai liata ma na y?" 
tah ei ta. 39 Ano ta ama hnota, "A vy ula, nama hmo awh," tah ta. 
Chatanachata vaw ei ta, a yna cha hmo ei ta; cha nona chata ano hnota y 
thla ha ei ta, zala daw pali ra chho cha ta. 40 Zawhana bi reipa cha 
theipata Zisu a zitupazy pano hryta pakhapa cha Adru, Saimaw Pity 
unawpa a cha. 41 Ano chata a hmiatuata a unawpa Saimaw hmo ta a 
hnota, "Mesiah eima hmo hawh," tah ta, (cha cha Krista tahna a cha). 42 
Chatanachata Zisu lata a vaw chhi ta, Zisu ta ano cha vaw mota, 
"Zawhana, sawchapawpa Saimaw na cha, Sifasa bipa na cha awh," tah ta, 
(cha cha Pity tahna cha ta a yzi cha Lopano tahna a cha.) 


Phili nata Nathanael Zisu ta a awna 


43 A myla pata Zisu chata Kalili ra la si a chhua ta. Phili hmo ta, a hnota, 
"Na zi te," tah ta. 44 Phili cha Besaida khipa a cha, cha cha Adru nata 
Pity yna a cha. 45 Phili chata Nathanael hmo ta, a hnota, "A thati Mawsi 
ta rypa chabu liata a ropa nata hrosopazy ta ama ropa kha, ano cha eima 
hmo hawh, Nazari Zisu, Zawsi sawchapawpa cha," tah ta. 46 Nathanael 
chata a hnota, "Nazari khi tawta hmo phapa a pua thei ma?" tah ta. Phili 
chata a hnota, "A vy la, mo tua," tah ta. 47 Zisu ta Nathanael ano lata a vy 
haipa hmo ta, a thati rei ta, "Mo te u, Izarel chysa hmeiseipa, 
haidihaiduana rai a hnei leipa hu!" tah ta. 48 Nathanael chata a hnota, "Na 
ta kheita e eina pahno chi?" tah ta. Zisu ta a hnota, "Phili ta a cha aw 
hlata, theiku thaby liata na y nona khata, ei cha hmo mata," tah ta a chhy 


ta. 49 Nathanael ta a hnota, "Rabai, Khazopa Sawchapawpa na cha! 
Izarelzy Beichaipa na cha!" tahpata a chhy ta. 50 Zisu ta a hnota, "Theiku 
thaby liata ei cha hmo mata, ei cha tahpa vata na ngiapa ma? Hezy hlata 
hmo rona viapa na hmo awh," tah ta a chhy ta. 51 Zisu ta a hnota, 
"Hmeiseitata, ei cha chho e1, ava a pahypa nata Khazopa valyuchapazy 
Chysa Sawchapawpa cho liana heta chopa nata kiapa nama hmo awh," 
tah ta. 


2 
Kena liata ahneina 


1 No tho nota Kalili ra liata Kena khi liana cha ahnema y ta, cha liana 
chata Zisu no a y; 2 Zisu nata a pachupazy chhao ahneina a hlao awhpata 
hrua ei ta. 3 Chatawcha kresawti cha a dai khao leipata, Zisu no chata a 
hnota, "Kresawti ama phahla ha na," tah ta. 4 Zisu ta a hnota, "Ei na, 
nama pachapa cha, keima pachapa cha vei? Ei daiti tlo ma vei," tah ta. 5 
A no ta chakaotupazy hnota, "Nama hnota a reipa mai cha tao lyma mu 
vy," tah ta. 6 Zuzy pasi pathaina yzi hawta lo bei rai miacharu, kho sypali 
su no tlyma, su tho tlyma a tlo chyupa cha liana chata patyu ei ta. 7 Zisu ta 
ama hnota, "Lo beiraizy ti pabi te u," tah ta. Chatawcha a kia a chipata 
pabi chyu ei ta. 8 Ama hnota, "Atahma thai ula, chotlahpa hyutupa lata 
vawkhei te u," tah ta. Chatawcha vawkhei ei ta. 9 Chotlahpa hyutupa 
chata ti kresawti lata a lipa cha pacha ta, a puanazi pahno leipata, ti a 
thaitupa chakaotupazy deikua chata pahno ei ta, lapino a hnei awhpa cha 
aw ta. 10 a hnota, "Chysa to ta hmiatua ta kresawti phapa ama papua ty; a 
hlu via ama do tawta a pha lei viapa ama papua ty; na cha atahma taita 
kresawti phapa na khai thla hapa he," tah ta. 11 Zisu ta he a hmonoapa 
tao pathao tuana he Kalili ra Kena khi liata tao ta, a ronazi palasa hawh ta; 
a pachupazy chata ano cha a ngiapa ei ta. 12 Cha tawna chata Kapynia khi 
lata zu ta, ano nata a no nata a unawzy nata a pachupazy chhaota; cha 
liana chata no chyta y ei ta. 


Achhyna-o pathaina 


13 Zuzy Zawpakho kychhi a hma ha ta, Zisu Zerusale khi la khy ta. 14 
Khazopa achhynao liata viachaozy, mitakupazy, vachhuzy a zuatupa 
sahlao nata taka a ritupa sahlao atyupa hmo ta. 15 Chatawcha khawhri 
charipata chheina tao ta, mitakupa nata viachao, a zydua ta Khazopa 
achhynao tawta papua ta; taka ritupazy taka cha leitha ta, ama tlakhaizy 
chati pathla hra ta. 16 Chatawcha vachhu a zuatupazy hnona chata, "He 
hmozy he he tawna heta sikhei te u; ei Paw o sodaona o ta tao kha u," tah 
ta. 17 "Na o liata ei phahnaikhona ta eina ni khai awh," tahpa ropa a cha 
tahpa a pachupazy chata thei ei ta. 18 Zuzy ta a hnota. "He hmozy na 
taopa he pahnona khapa mania na pahmosa thei," tah ei ta. 19 Zisu ta ama 
hnota, "He o he parao ula, no tho chhota ei padua awh," tah ta a chhy ta. 
20 Zuzy chata, "He o he ko sypali nata ko charu sapa a cha, na ta no tho 
chhota na padua awh ma?" tah ei ta. 21 Chahrasala ano popa achhynao ky 
a reipa tlao a cha. 22 Chavata athipa hry tawta a thyu nata cha ky cha a 
rei hawh tahpa a pachupazy ta a thei ei ta; Khazopa cha bi nata Zisu bi 
reipa cha ama ngiapa hawh. 


Zisu ta chysa zydua a pahno 


23 Zawpakho kychhi liata Zerusale khi liata a y nona chata, a hmonoapa 
taopazy hmo ei ta, chysa hlupi ta ano a ngiapa ei ta. 24 Chahrasala Zisu 
cha amo liata a nopei vei, 25 chysa zydua pahno ta, chysapa ky ahyhma 
chhopasia a byu leipa vata; ano ta chysapa pathipalo liata a ypa mai cha 
pahno tlo ta. 


3 
Zisu nata Nikadima 
1 Pharisaizy hry liatapa chysa pakha a mo Nikadima, Zuzy hyutupa a y. 2 


Cha chysa cha za ta Zisu la a vy ta, a hnota, "Rabai, Khazopa tawta 
pachutupa ta a vypa na cha tahpa eima pahno; Khazopa a cho liata a y 


leipa khiatala he hmonoapa na taopa hawpazy he ahyhma ta tao thei awh 
vei ei," tah ta. 3 Zisu ta a chhyta a hnota, "Hmeiseitata, hmeiseitata; ei 
cha chho, chysa ahyrai choia tawta a pipathi leipa khiatala Khazopa 
Khinara hmo thei awh vei ei," tah ta. 4 Nikadima ta a hnota, "Chysapa a 
pawpi tawta kheita e a pi thei awh? A no chhi liata ei no a ngiapata a pi 
thei awh ma?" tah ta. 5 Zisu ta a chhy ta, "Hmeiseitata, hmeiseitata, ei cha 
chho, chysa ahyrai ti ta nata Thlahpa ta ama pi leipa khiatala Khazopa 
Khinara liata a ngia thei awh vei ei. 6 Sahpa ta a pipa mai sahpa a cha, 
Thlahpa ta a pipa ma thlahpa a cha. 7 'Na pi pathi awhpa a cha,' ei cha 
tahpa he na noa kha sa. 8 Thli khataila rai a khona maita a pathli ty, a pyu 
na thei, chahrasala khatai tawta a vypa ma, khatai la a si awh tahpa pahno 
tlo chi va; ahyrai Thlahpa ta a pipa cha, cha hawta ama y," tah ta. 9 
Nikadima ta a chhy ta, "Cha hmo cha kheita e a y thei awh?" tah ta. 10 
Zisu ta a chhy ta, "Izarelzy pachutupa cha tlo chi ta, chazy cha na no a va 
vei ma? 11 Hmeiseitata, hmeiseitata, ei cha chho, keimo ta eima pahnopa 
cha eima rei ty, eima hmopa cha eima pahnosa ty; chahrasala eima bi 
pahnosapa zo ty tlo vei ei chi. 12 Khizaw hmo ei cha chhopa hmata nama 
zo leipa he, ava hmozy cha chho awh ei sala kheita e nama zo awh? 13 
Ava la ahyhma kia bei vei ei, ava tawta a za chopa Chysa Sawchapawpa 
dei leipa ta cha. 14 Mawsi ta rapathopa liata pari a chaluapa hawna khata, 
Chysa Sawchapawpa he chaluapata a y hra awhpa a cha, 15 ahyrai a 
ngiapapa maita ano vata chhazaw hrona ama hnei nawpata. 16 Khazopa ta 
khizaw ky pacha ngaita ta, chatanachata a Sawchapaw matlupa pi ta, ano 
cha ahyrai a ngiapapa mai leidia leipata, chhazaw hrona tlao ama hnei 
nawpata. 17 Khizaw thai lei pachasa nawpata Khazopa ta a 
Sawchapawpa khizaw liata a tuapa cha vei, khizaw ano vata pachhahpata 
a y thei nawpata a tuapa tlao a cha. 18 Ahyrai ano a ngiaapa cha thai lei 
pachasapata y awh vei; ahyrai a ngiapa leipa cha atahma bawlaw ta thai 
lei pachasapata a y; Khazopa Sawchapaw matlupa mo a ngiapa leipa vata. 
19 He he thai lei pachasana a cha, khaipa cha khizaw liata a vy ta, 
chahrasala chysazy ta khaipa hlata zopa ama kho via, ama hmotaopazy a 
moleipa vata. 20 Ahyrai hmo a paraopa mai ta khaipa a hao ty, khaipa lata 
chhao a vy vei, chata leipata cha a hmotaopazy a la awh. 21 


Anodeikuacha ahyrai a dopata a taopa mai, a hmotaopazy Khazopa vata a 
taopa a cha tahpa a la nawpata khaipa lata a vy ty," tah ta. 


Zisu nata Zawhana 


22 Cha tawna chata Zisu a pachupazy chhaota Zudia ra la si ei ta; cha 
liana chata Zisu ama hnota y ta, bati pachasa ta. 23 Zawhana chhaota 
Anawna liata Sali khi kiapa liata bati pachasa hra ta, cha liana chata ti a 
hlupa vata; chatawcha zawpi a hnota a vy ei ta, bati amo pachasa ta. 24 
Cha nona chata Zawhana cha patana o liata khopa cha ma tlo lei kha ta. 
25 Zawhana pachupazy nata Zu chysa pakha pasipathaina ky liata a eina 
hnei ei ta. 26 Zawhana la a vy ei ta, a hnota, "Rabai, Zawda haosa ta na 
hnota a ypa a thati na pahnosapa khata, chysa bati pachasa ta, chysa 
zydua ano lata ama vy," tah ei ta. 27 Zawhana ta a chhy ta, "Chysapa ta 
khapahma hnei thei vei e1, ava latapa pipa a cha vei khiatala. 28 Kei 
Mesiah cha va na, a hmialata tuapa ei cha, ei tahpa kha, namo tlai na 
pahnokheitupazy nama cha. 29 Myuhneitupa cha a vahpa cha a cha; 
chahrasala vahpa viasa a duapa chota a bi a theipa cha, vahpa ao vata aly 
ngaita ty; chavata ei lyna a tlo hawh hi. 30 Ano cha a patha rili awhpa a 
cha, kei deikua cha a naw awhpa ei cha," tah ta. 


Ava tawta a zupa 


31 Choia tawta a zupa cha chysa zydua hlata chono chaipa a cha; alei liata 
a pipa cha alei chysa cha ta, alei ky a rei ty; ava tawta a zupa cha chysa 
zydua hlata chono chaipa a cha. 32 A hmopa nata a theipa mai a pahnosa 
ty; ahyhma ta a bi pahnosapa zo vei ei; 33 a bi pahnosapa a zopa chata. 
Khazopa cha a do ngaitapa a cha tahpata a mo chahnaopata a ro. 34 
Khazopa tuapa chata Khazopa bi a rei ty, ano chata panua cheingeipata 
Thlahpa pi tip lei kha ta; 35 Paw ta Sawchapawpa ky pacha ta, a ku liata 
ato zydua a pi hawh. 36 Ahyrai Sawchapawpa a ngiapapa maita chhazaw 
hrona a hnei hawh; chahrasala ahyrai Sawchapawpa bi a zo leipa maita 
hrona hnei awh vei ei, Khazopa hihana a cho liata tlao a y," tah ta. 


4 
Zisu nata Samari chano 


1 Zisu ta Zawhana hlata pachupa hlu via a taopa nata bati a pachasapa 
Pharisaizy ta ama thei tahpa Abeipa chata a pahno patanata, 2 (chahrasala 
Zisu tlaita bati pachasa vei, a pachupazy ta bati tlao ama pachasa ty), 3 
Zudia ra cha sisai ta, Kalili ra lata kua hei ta. 4 Samari ra a si pahli awhpa 
a cha. 5 Chatanachata Samari ra khi miakha Saika ama tahpa cha vaw tlo 
ta. Zakaw ta a saw Zawsi hnota su a pipa kiapa liana cha. 6 Zakaw 
tikhaorei chhao cha liana chata a y, chatanachata Zisu cha a si ritheipa 
vata tikhaorei kia liana chata a tyu ta. Nochho nota cha ta. 7 Samari chano 
pakha ti thaipata a vy ta. Zisu ta a hnota, "Do awhpa na pi te," tah ta. 8 A 
pachupazy cha nipa chalei awhpata khi la si hawh tlo ei ta. 9 Samari 
chano chata a hnota, "Na. Zu chysa cha chi ta, kei Samari chano cha tlo 
na ta, kheitazi ta e do awhpa eina hia chi?" tah ta. Zuzy ta Samari chysazy 
khapa ta hma hma bei tlo lei kha ei ta. 10 Zisu ta a chhy ta a hnota, 
"Khazopa hmopipa nata, 'Do awhpa na pi te,' cha tahtupa he a pahnopa 
cha la, nama ta a hnota tlao na hia awhpa cha ta, ano ta ti hropa a cha pi 
ha ba awhpa a cha," tah ta. 11 Chano ta a hnota, "Papu, thaina khapahma 
hnei tlo lei kha chi ta, tikhaorei a thu thla bao nata; khatai liatapa ma ti 
hropa cha na hmo? 12 Eima mapaw Zakaw hlata na rona via ma? Ano 
chata he tikhaorei he mania pi ta, ano chhaota do ta, a sawchapawpazy, a 
sahrozy chhaota," tah ta. 13 Zisu ta a chhy ta a hnota, "Ahyrai he ti a 
dopa mai a da a phi hei awh, 14 ahyrai a hnota ei pi awhpa ti a dopa mai 
deikua cha a da phi khao awh vei; kei ta a hnota ti ei pi awhpa cha, a chho 
liata tihnaw y awh ta, chhazaw hrona taita a kaw pali awh," tah ta. 15 
Chano chata a hnota, "Papu, cha ti cha na pi te, ei da a phi lei nawpa nata 
he tiapara ti thai awhpata ei vy ty lei nawpata," tah ta. 16 Zisu ta a hnota, 
"Na vahpa kei aw la, he la a vy hei ma y," tah ta. 17 Chano chata a hnota, 
"Vahpa hnei va na," tah ta a chhy ta. Zisu ta a hnota, "Vahpa hnei va na," 
na tahpa he na reipa a do na; 18 vahpa papangaw na hnei hawh, atahma ta 
na hneipa he na vahpa a cha leipa raina a cha; he bi he na reipa a do na," 


tah ta. 19 Chano chata a hnota, "Papu, hrosopa na cha tahpa ei pahno 
hawh. 20 Keimo pathlahtupazy chata he tia liana heta Khazopa ama chhy 
ty; chahrasala namo ta la chysapa ta Khazopa ama chhyna su awhpa cha 
Zerusale khi liata a y, nama tah ty," tah ta. 21 Zisu ta a hnota, "Chano, ei 
bi zo te, he tia cheingei leipa liata chhao, Zerusale khi cheingei leipa liata 
chhao, Paw nama chhyna daiti a tlo awh. 22 Namo ta nama pahno leipa 
nama chhy ty; keimo ta la eima pahnopa cha eima chhy ty, pachhahna 
Zuzy tawta vaw pua tlo ta. 23 Chahrasala a daiti a tlo daima, atahma 
chhao a tlo hawh, cha tina chata Khazopa achhytupa hmeiseipazy ta 
thlahpa nata hmeiseipata Paw ama chhy awh, Paw ta cha hawpa cha 
achhytu awhpata a tlua. 24 Khazopa cha Thlahpa a cha, achhytupazy ta 
thlahpa nata hmeiseipata ama chhy awhpa a cha," tah ta. 25 Chano chata 
a hnota, "Mesiah (Krista ama tahpa cha) a vy awh tahpa ei pahno; ano cha 
a vy tita ato mania a chho awh," tah ta. 26 Zisu ta a hnota, "Keima bi cha 
chhotupa na he ano cha ei cha mata," tah ta. 27 Cha nona chata a 
pachupazy cha a vy ei ta. Chano bi a chhopa cha ama noa kawh ta, 
chahrasala ahyhma ta, "Khapa na kho?" tlyma "Khazia chano bi na 
chho?" tlyma tah vei ei. 28 Chatawcha chano chata a ti beirai sisai ta, khi 
la si ta, chysazy hnota, 29 "Ei hmotaopa mai na chho lymatupa chysa 
pakha y ta a vy ula, mo te u. Mesiah a cha thei awh tlyma?" tah ta. 30 
Chatawcha amo cha khi tawtapa cha vaw pua ei ta, ano la pangai ei ta. 31 
Cha chhona chata pachupazy chata a hnota, "Pachutupa y, ni te," tah 
chaima ei ta. 32 Chahrasala ano chata ama hnota, "Pati nama pahno leipa 
ni awhpa ei hnei na," tah ta. 33 Chatawcha pachupazy chata amo nata 
amo liata, "A ni awhpa chysa ta ama vaw chei pa tlyma?" a tah ei ta. 34 
Zisu ta ama hnota, "Na tuatupa khopa taopa nata a raihria palo awhpa he 
ei pati a cha. 35 Namo ta, 'Sa hria a dai nawpata thla pali a byu,' tah vei ei 
chi ma? Nathli te u, ei cha chho ei hi, sai ula, lyuzy mo te u, atahma hmata 
hria awhpata a mai hawh. 36 A hriatupa ta hlao hmo ty ta, chhazaw hrona 
taita a y awhpata a theipa a hria ty, a tutupa nata a hriatupa ama ly rairi 
thei nawpata; 37 'Pakha ta tu ty ta, mo hropa ta a hria ty,' tahpa bi he cha 
liana chata a do kawhpa a cha. 38 Nama hria pasa leipa hria awhpata ei 
cha tuapa ei kha; mo hropa ta hria ei ta, namo ta ama hria chipa cha nama 


pazao," tah ta. 39 Chano ta, "Ei hmotaopa mai eina chho lyma," tahpata a 
pahnosapa vana khata, cha khi liata a ypa Samari chysa hlupi ta Zisu 
angiapa ei ta. 40 Chatanachata Samari chysazy cha Zisu la a vy ei ta, ama 
hnota a y awhpata a haw chaima ei ta; cha liana chata no no cha ta. 41 
Chatawcha mo hropa hlupi ta ano bi vata a ngiapa hra ei ta. 42 Amo chata 
chano hnota, "Atahma la na bi reipa vata angiapapa cha khao ma pi, 
keimo tlaita a bi thei pi ta, he he khizaw Pachhahtupa a cha tlai tahpa 
eima pahno hawh," tah ei ta. 


Zisu ta molaipa saw a patlana 


43 No no a y tawna chata cha tawta pua ta. Kalili ra la si ha ta. 44 Zisu 
tlaita hrosopa cha ano khi liata palyupalipata y bei vei tahpa pahnosa ty tlo 
ta. 45 Chatanachata Kalili ra a vaw tlo nata, Kalili chysazy ta a vaw ly ei 
ta, Zerusale khi liata Zawpakho kychhi nota a hmotaopa zydua ama 
hmopa vana khata, amo chhao cha kychhina lana chata si tlo hra ei ta. 46 
Kalili ra liata Kena khi, ti kresawti lata a pachasana kha vaw tlo hei ta. 
Macha ahy tlyma y ta, a sawchapawpa Kapynia khi liata tia leipata. 47 
Zisu Zudia ra tawta Kalili ra la a vy tahpa a thei patanata ano la si ta, a 
sawchapawpa vaw patla awhpata a haw chaima ta, thi daima tlo ta. 48 
Zisu ta a hnota, "Pahnosanazy nata hmonoapazy nama hmo vei khiatala 
ngiapa chachei awh vei ei chi," tah ta. 49 Macha chata a hnota, "Papu y, 
ei saw a thi hlata a zu ma y," tah ta. 50 Zisu ta a hnota, "Vaw thla ha te, 
na sawchapawpa cha a tia hawh," tah ta. Cha chysa chata Zisu ta a hnota 
bi a reipa cha zo ta si ha ta. 51 A zu hai nota, a seizy ta vaw dy ei ta, a 
sawchapawpa cha a tia hawhpa chho ei ta. 52 Ano chata ama hnota a tia 
tuana daiti hiahri ta, amo chata a hnota, "Zahia zala daw khapata a 
chasipa a lei," tah ei ta. 53 A paw ta Zisu ta a hnota, "Na sawchapawpa a 
tia hawh," a tah nona tlai cha a cha tahpa pahno ha ta; ano nata a 
chhokhazy ta ama zydua ta angiapa hawh ei ta. 54 Cha cha Zisu ta a 
hmotaonoapa a taopa ei nona a cha, Zudia ra tawta Kalili ra la a vy nota. 


5 


Tipo liata patlana 


1 Cha hmozy hnolana chata Zuzy kychhi miakha y ta, Zisu Zerusale khi la 
khy ta. 2 Zerusale liana chata Mitakupa Ochhi kiapa liata tipo y ta, cha 
cha Hebrai rei ta Bezatha tah ei ta, oka miapangaw a hneipa cha ta. 3 
Chazy liana chata tia leipa hlupi mochaopa zy, pheisypa zy, asipa zy a zia 
ei ta. Ti chatlaopa ha thla ei ta; 4 Abeipa valyuchapa tipo liata a zuna 
maita, ti cha chatlaosa ta. A tia leipa cha ti a cha tlao tawta tipo la a vaw 
tuachaipa mai kheihawpa pasana taw raita patlapa cha lyma ei ta. 5 Cha 
liana chata ko sytho nata ko chari a pasapa chysa ahy tlyma y ta. 6 Zisu ta 
a ziapa cha hmo ta, cha hawta bopi a y hawhpa pahno ta, a hnota, "Patla 
na kho ma?" tah ta. 7 Chysa tlaleipa chata, "Papu y, ti a chatlao nata tipo 
liata na sotupa hnei leipa na ta, ei si chho ta mo hropa ta eina chhao ha ty 
ei," tahpata chho ta. 8 Zisu ta a hnota, "Thyu la, na hmophaw lah la, phei 
ta si te," tah ta. 9 Chatawcba sokha ta cha chysa cha tia pa ha ta, a 
hmophaw cha lah ta, si ha ta. Cha no cha pahano cha ta. 10 Chatanachata 
Zuzy ta a tia hapa hnona chata, "Pahano a cha he, na hmophaw lah hrao 
awh va chi," tah ei ta. 11 Ano chata ama hnota, "Na patlatupa tlaita ei 
hnota, 'Na hmophaw lah la, phei ta si te,' eina tah," tah ta a chhy ta.12 
Amo chata a hnota, "Na hmophaw lah la, phei ta si te,' cha tahtupa cha 
ahy maw?" tahpata hiahri ei ta. 13 Chahrasala a tlapa chata ahyma a cha 
tahpa pahno leipata, cha liana chata zawpi ama ypa vata, Zisu si ha tlo ta. 
14 A no hropa ta Zisu ta ano cha Khazopa achhyo liata hmo ta, a hnota, 
"Pacha te, na tia ha hi! Hmo parao khao kha, chata leipata la hmo pha lei 
pachaipa na cho liata a tlo pathlei awh na," tah ta. 15 Cha chysa cha si ta. 
Zuzy hnona chata a patlatupa cha Zisu a cha tahpa chho ta. 16 
Chatanachata pahano ta cha hawpa hmozy cha a taopa vata Zuzy ta Zisu 
taola ei ta. 17 Chahrasala Zisu ta amo cha chho ta, ama hnota, "Ei Paw ta 
atahma tai chhaota rai a hria ty, kei chhaota ei hria ty," tah ta. 18 He vana 
heta Zuzy ta thih a chhua pachai hei ei ta, pahano a paraopa vata dei 
chhao cha leipata, Khazopa cha a Paw ta rei ta Khazopa tluta a taopa va 
chhaota a cha. 


Sawchapawpa bihneina 


19 Zisu ta ama hnota, "Hmeiseitata, hmeiseitata, ei cha chho ei, 
Sawchapawpa ta ano deita khapahma tao thei vei, Paw hmotaopa a 
hmopa dei leipata cha; hmo a taopa mai cha, Sawchapawpa chhaota a tao 
ty hra. 20 Paw ta Sawchapawpa ky pacha ta, a hmo taopa mai a pamosa 
ty; hezy hlata hmotao rona viapa he a pamosa awh, nama noa nawpata. 21 
Paw ta athipazy pathyu ta a pahro typa vata, Sawchapawpa chhaota a 
khopa mai a pahro ty. 22 Paw ta ahyhma pachia bei vei, bi zydua 
Sawchapawpa tlao a pachiasa, 23 chysa zydua ta Paw ama zahpa hawta 
Sawchapawpa chhao ama zah nawpata. Ahyrai Sawchapawpa a zah leipa 
cha, Paw a tuatupa chhao a zah leipa a cha. 24 Hmeiseitata, hmeiseitata, 
ei cha chho ei, ahyrai ei bi thei ta, na tuatupa a ngiapapa cha chhazaw 
hrona a hnei hawh; thai lei pachasapa cha leipata thina tawtapa pua ta 
hrona liata tlao a ngia. 25 "Hmeiseitata, hmeiseitata, ei cha chho ei, a daiti 
a vaw tlo daima, atahma chhao a tlo hawh, cha tina chata athipazy ta 
Khazopa Sawchapawpa ao thei awh ei ta, a theipa maita ama hro awh. 26 
Paw ta anosasy ta hrona hnaw a chapa hawta, cha hawna hra chata 
Sawchapawpa cha hrona hnaw cha hra awhpata a tao, 27 Chysa 
Sawchapawpa a chapa vata a hnota pachiana bihneina a pi. 28 Hezy he 
nama noa kha u; a daiti a tlo daima, cha tina chata thla liata a ypa zydua ta 
a ao thei awh ei ta, 29 ama pua khai awh, hmo phapa a taotupazy cha 
hrona topata thyu awh ei ta, moleina a taotupazy cha thai lei pachasapata 
ama thyu awh. 


Zisu apahnosatupazy 


30 "Keima kho ta khapahma tao thei va na; nahkhao ta ei theipa lyma 
hawta ei pachia ty, ei pachiapa cha a do, keima reisai ta y a chhua leipa na 
ta, na tuatupa reisai ta y tlao ei chhua typa vata.31 Keima thati pahnosa 
awh sala, ei bi pahnosapa a do awh vei; 32 ei thati pahnosatupa cha mo 
hropa a cha, ano chata ei thati a pahnosapa cha a do tahpa ei pahno. 33 
Namo ta Zawhana la chysa tua ei chi ta, ano chata a hmeisema thati a vaw 


pahnosa. 34 Bi pahnosapa ei pypa deikua cha chysapa bi cha vei; 
chahrasala pachhahpata nama y nawpata he bizy he ei rei. 35 Cha 
Zawhana cha meio pakhaipa nata khai ngaitapa cha a cha, a khaipa liana 
chata thahphapata y awhpa nama khopa kha. 36 Chahrasala pahnosana ei 
hneipa he Zawhana pahnosana bi hlana khata a rona viapa a cha. 37 Paw 
na tuatupa chata ei thati a pahnosa hawh. Namo ta khati nota hma a ao 
thei bei leipa ei chi ta, a hmia chhao hmo bei hra vei ei chi; 38 a bi chhao 
nama palorupa liata a vao vei ei chi, a tuapa nama ngiapa leipa vata. 39 
Khazopa cha bi nama rei ty, a chho liata chhazaw hrona a ypata nama 
pangiasapa vata; cha Khazopa chazy cha ei thati pahnosatupa cha tlo ta; 
40 chahrasala hrona hnei awhpata keima la a vy kho tlo ei chi va. 41 
Chysapa palyupalina a py va na. 42 Namo ei cha pahno ei, Khazopa 
kypachana nama palorupa liata hnei vei ei chi. 43 Ei paw mo ta a vypa ei 
chapa he, namo ta na ly tlo ei chi va; mo hropa ano mo ta a vy sala, ano 
cha nama ly awh. 44 Namosasy ta a palyupali rairipa alypazy sai u, kheita 
e nama ngiapa thei awh, Khazopa hmeiseipa dei tawta a puapa 
palyupalina cha tlua tlo ei chi va? 45 Keima ta Paw lata ei cha leipa ei 
pangiasa kha u; namo cha leitupa a y, nama ngachhapa Mawsi hi. 46 
Mawsi nama ngiapa khiatala kei chhao eina ngiapa awhpa ei chi a cha, 
ano chata keima thati ro tlo ta. 47 Chahrasala bi ropa cha nama ngiapa tlo 
vei khiata cha, kheita e ei bi nama ngiapa thei awh?" tah ta. 


6 
Sa pangaw ri a pabi 


1 Cha hmozy hnolana chata Zisu cha Kalili Tipo, Taibiria Tipo ama tahpa 
haosa lana chata si ta. 2 Tla leipazy chota hmonoapa a taopazy ama 
hmopa vata zawpi hlupi ta ano zi ei ta. 3 Zisu cha tia la khy ta, cha liana 
chata a pachupazy hnota a tyu ta. 4 Zuzy Zawpakho kychhi cha a hnia ha 
ta. 5 Zisu mohmia pasai ta, zawpi hlupi ano la ama vaw pangaipa hmo ta, 
Phili hnota, "He sahlao ni awhpa viachha khatai tawtapa e eima chalei 
awh?" tah ta. 6 Cha bi cha ano pasia nawpata a reipa a cha, a tao awhpa 


cha ano ta pahno thla ha tlo ta. 7 Phili chata a hnota, "Chysa to ta a chyta 
ama to chyu awhpa chhao taka za no ma viachha ta a dai awh vei," tah ta 
a chhy ta. 8 Pachupazy hryta pakha Saimaw Pity unawpa Adru chata a 
hnota, 9 "Bali viachha tia pangaw nata ngahsa miano a hneipa chapaw 
hawti pakha he liata a y; chahrasala he zydua hry liana heta chazy cha 
khapa dida a cha awh?" tah ta. 10 Zisu ta, "Chysazy cha patyusa te u," tah 
ta. Cha su liana chata sibipa hlupi a y, chatanachata zawpizy cha atyu ei 
ta, ama hluna la cha chapaw pitlopa sa pangaw rachho cha ei ta. 11 Zisu 
ta viachhazy lah ta, alyna bi a rei khainata atyupa sahlaozy hnona chata rai 
ta; cha hawna hra chata ngahsazy chhao ama khozi ta rai hra ta. 12 Ama 
ri a bi tawta, a pachupazy hnona chata, "Khapahma a lei lei awhpata a 
laibapa a zopazy cha a hua te u," tah ta. 13 Chatanachata a hua ei ta, bali 
viachha tia pangaw a nitupazy ni bapa a zopazy cha hraby miahrawhleino 
pabi ei ta. 14 Chysazy chata hmonoapa a taopa cha ama hmo nata, he 
chysa he hrosopa khizaw liata a vy awhpa kha a cha tlai hi!" tah ei ta. 15 
Chatanachata ano cha abei ta tao awhpata patu rarua a chhuapata ama vy 
awh tahpa Zisu ta pahno ta, tia lata ano deitata si ha ta. 


Ti cho liata Zisu a si 


16 A vaw zala nata a pachupazy cha tipo lana cha zu ei ta, 17 baly kia ei 
ta, tipo liana chata Kapyriia khi pangai ei ta. Chatawcha zo ha ta, Zisu hra 
cha ama hnota vaw tlo ma va. 18 Thlipi ru ngaitapa a pathlipa vata ti 
chatlaopa a sa via nga tlo ta. 19 Pachupazy cha me tho tlyma, me pali 
tlyma ama hia nata Zisu cha tipo cho liana chata phei ta sipata baly a vaw 
hniapa hmo ei ta, chi ei ta, 20 chahrasala ano chata ama hnota, "Keima na 
ei cha; chi kha u," tah ta. 21 Chatanachata baly liata pakiasa awhpa kho ei 
ta, sokha ta baly chata ama pangaipa ra cha tlo pa ha ta. 


Zawpi ta Zisu ama tluapa 


22 A myla ta cha tipo haosa lata zawpi aduapazy chata baly miakha 
leipata cha baly hropa y leipata, a pachupazy amo delta ama si tahpa 


pahno ei ta. 23 Chahrasala Abeipa ta alyna bi a rei khainata viachha ama 
nina su kiapa liana khata Taibiria khi tawta balyzy vaw tlo tlo ta. 24 
Chatanachata zawpi chata Zisu nata a pachupazy ama y khao leipa ama 
pahno nata amo chhao balyzy liata kia ei ta, Zisu tluapata Kapynia khi 
vaw tlo ei ta. 


Zisu hrona viachha 


25 Tipo haosa liata ama vaw hmo nata a hnota, "Rabai, khatita hela na 
vaw tlo?" tah ei ta. 26 Zisu ta ama hnota, "Hmeiseitata, hmeiseitata, ei cha 
chho ei, hmonoapazy nama hmopa vata na tluapa cha leipa ei chi ta, 
viachha nama py a bipa vana khata tlao a cha hi. 27 Pati a leilo theipa 
teihpata hriapasa kha u, chhazaw hrona taita a y thla ha awhpa pati, 
Chysa Sawchapawpa ta a cha pi awhpa cha tlao teih te u; Paw Khazopa 
ta ano cha pahnosa hawh tlo ta," tah ta a chhy ta. 28 Chatawcha amo 
chata a hnota, "Khazopa rai eima hria thei nawpata hmo khapa eima tao 
awh?" tah ei ta. 29 Zisu ta ama hnota, "Khazopa raihria cha he he a cha, a 
tuapa he a ngiapa ula," tah ta a chhy ta, 30 Amo chata a hnota, "Pahnona 
khapa na tao awh, hmo ei sila eima cha ngiapa thei nawpata? Hmo khapa 
na tao awh? 31 Mania pathlahtupazy ta rapathopa liata mana kha ama ni 
ty; 'Ava tawna chata ama hnota viachha nipa a pi,' tahpa ropa hawta," tah 
ei ta. 32 Zisu ta ama hnota, "Hmeiseitata, hmeiseitata, ei cha chho ei, ava 
tawta viachha nama hmopa kha Mawsi ta a cha pipa ei cha vei; ei Paw 
deikua chata ava tawta viachha hmeiseipa a cha pi ei hi. 33 Khazopa 
viachha cha ava tawta a zupa, khizaw lata hro a pitupa he a cha," tah ta. 
34 Amo chata ano hnota, "Abeipa, cha viachha cha kha mania pi ma y," 
tah ei ta. 35 Zisu ta ama hnota, "Kei he hrona viachha cha ei cha; ahyrai ei 
hnota a vypa cha a no di awh vei, na ngiapapa cha khatita hma a da phi 
awh vei. 36 Chahrasala namo ta na hmo ei chi ta, na ngiapa tlo ei chi va, 
tahpa ei cha chhopa ei kha. 37 Paw ta eina pipa mai ei hnota ama vy khai 
awh; ahyrai ei hnota a vypa cha papua cheita awh va na. 38 Keima khopa 
tao awhpata ava tawta a zupa cha leipa na ta, na tuatupa khopa tao 
awhpata a zupa tlao ei cha; 39 he he na tuatupa khopa cha a cha, ano ta 


eina pipa zydua khapahma pahlei leipa awh sala, no chhana no liata tlao 
pathyu awh sala. 40 He he ei Paw khonazi a cha, ahyrai Sawchapawpa 
hmo ta a ngiapapa maita chhazaw hrona hnei sala; kei ta no chhana no 
liana chata ano ei pathyu awh," tah ta. 41 "Ava tawta viachha a za chopa 
cha ei cha," a tahpa vata Zuzy cha a cho liata papho ei ta. 42 "He he 
Zawsi sawchapawpa Zisu cha vei ma, a no nata a paw eima pahnopa he? 
'Ava tawta a za chopa ei cha,' tahpata kheitazi ta a tahpa ma a cha tly?" 
tah ei ta. 43 Zisu ta ama hnota, "Namo nata namo liata papho nga kha u, 
44 Paw na tuatupa ta a sy vei khiatala ahyhma kei la a vy thei awh vei ei; 
keima ta no chhana no liana chata a vypa cha ei pathyu awh. 45 
Hrosopazy chabu liata, 'Khazopa pachupata ama y khai awh,' tahpa ropa a 
cha. Chysa to Paw bi thei ta, achupa mai cha kei la ama vy ty. 46 Ahyhma 
ta Paw hmo bei vei e1, Khazopa tawta a za chopa dei leipata cha; ano 
chata Paw cha a hmo. 47 Hmeiseitata, hmeiseitata ei cha chho ei, ahyrai a 
ngiapapa chata chhazaw hrona a hnei hawh. 48 Kei he hrona viachha ei 
cha. 49 Nama pathlahtupazy ta rapathopa liata mana kha ama ni 
tarawpata. thi ei ta. 50 He he ava tawta viachha a za chopa cha a cha, 
chysa ta nipata a thi lei nawpata.51 Kei he ava tawta viachha hropa a za 
chopa cha ei cha; ahyrai ta he viachha he a ni khiatala chhazaw ta a hro 
thla ha awh; khizaw hro nawpata ei pi awhpa viachha cha ei sahpa he a 
cha," tah ta. 52 Cha chata Zuzy cha amosasy liata bi a eipata, "He chysa 
heta kheita ma a sahpa ni awhpata mania a pi thei awh?" tah ei ta. 53 Zisu 
ta ama hnota, "Hmeiseitata, hmeiseitata, ei cha chho ei, Chysa 
Sawchapawpa sahpa nipata a thisai nama do hra leipa khiatala, namo ta 
hrona hnei vei ei chi; 54 ahyrai ei sahpa ni ta ei thisai a dopa chata 
chhazaw hrona a hnei hawh, no chhana no liata ano cha ei pathyu awh. 55 
Ei sahpa he pati hmeiseipa cha ta, ei thisai he dopa hmeisei cha tlo ta. 56 
Ahyrai ei sahpa nipata ei thisai a dopa cha keima liata a y thla ha ty, kei 
chhao ano liata ei y thla ha ty. 57 Paw zawzi ta a hropa ei chapa haw hra 
ta, ahyrai na nipa cha keima zawzi ta ano chhao a hro awh. 58 He he ava 
tawta viachha a za chopa cha a cha, chi pathlahtupazy chata viachha ni ei 
ta, ama thi hawpa kha cha vei; ahyrai he viachha a nipa he cha chhazaw ta 
a hro thla ha awh," tah ta. 59 Cha bizy cha apakhynao lata rei ta, Kapynia 


khi liata a pachu nona khata. 
Tlyzaw hrona bizy 


60 A pachupazy a hlupi ta cha cha ama thei nata, "He he biru ngaitapa a 
cha, ahyma a tao thei awh?" tah ei ta. 61 Chahrasala cha ky liana chata a 
pachupazy ama paphopa Zisu ta a palorupa ta pahno ta ama hnota, "He ky 
heta palo cha leipata nama y ma? 62 Chysa Sawchapawpa he hmiata a 
yna typa liata kiapata nama hmo khiatala kheita e nama tah awh? 63 
Pahrotupa cha Thlahpa a cha, sahpa cha khapa lata hmata dyu tlai vei; 
nama hnota bi ei reipazy he, Thlahpa a cha, hrona chhao a cha. 64 
Chahrasala nama hry liata thokha ngiapa leipa nama y na," tah ta. Zisu ta a 
ngiapa leipazy nata a patusatu awhpa cha, cha hia tawta pahno thla ha tlo 
ta. 65 Chatawcha ano chata hnota, "Cha vana chata nama hnota Paw ta a 
bao leipata cha ahyhma ta kei la a vy thei awh vei ei, ei tahpa kha a cha," 
tah ta. 66 Cha khaina chata a zitupa thokha hlupi ta kuasai ei ta, ano a 
pahlao khao leipa ei ta. 67 Zisu ta pahrawhleinozy hnona chata, "Namo 
chhaota na sisai pa nama kho hra ma?" tah ta. 68 Saimaw Pity ta a hnota, 
"Abeipa, ahy la ma eima si awh, na ta chhazaw hrona bi na hnei mata; 69 
na, Khazopa Mo Pathaipa cha na cha tahpa zo hawh pi ta, eima pahno ha 
hra," tah ta a chhy ta. 70 Zisu ta ama hnota, "Namo pahrawhleinozy chi 
he, keima a tlypa cha vei ei chi ma? Chahrasala nama hry liata pakha 
ahripa a cha," tah ta. 71 Iskari, Saimaw sawchapawpa Zuda, 
pahrawhleinozy hry liata a hlao hrapa ky kha a rei, ano cha a patusatu 
awhpa cha tlo ta. 


ri 
Zisu unawpazy zo leina 


1 Cha khai tawna chata Zisu ta Kalili ra chahry ta, Zuzy ta ano thih ama 
chhuapa vata Zudia ra cha chahry kho leipata. 2 Zuzy Byurei kychhi cha a 
hnia ha ta. 3 Chatanachata a unawpazy ta "Zudia ra la vaw te, na 


pachupazy chhaota na hmotaopa he ama hmo thei nawpata. 4 Ahyhma ta 
a rula ta hmo khapahma tao vei, ano mo pa tha a kho tlo khiata cha. He 
hmozy he na tao tlai khiatala khizaw lata a pamosa te," tah ei ta. 5 A 
unawzy chhaota ano a ngiapa tlo lei kha ei ta. 6 Zisu ta ama hnota, "Ei 
daiti tlo ma vei, namo daiti deikua cha chhazaw ta a tlo thla hawh. 7 
Khizaw ta namo cha hao thei vei ei, kei deikua cha eina hao ty, ama 
hmotaopazy a moleipa ei chhopasia typa vata. 8 Namo kychhina la khy te 
u; kei la atahma ta kychhi liana heta khy ma awh va na, ei daiti a tlo ma 
leipa vata," tah ta. 9 Cha bizy cha ama hnota rei ta, Kalili ra liata y thla ha 
ta. 


Byurei kychhi liata Zisu a o 


10 Chahrasala a unawpazy kychhina la ama khy ha tawna chata, ano 
chhao vatla pahno leipata a rula ta khy hra ta. 11 Zuzy ta kychhina liata 
ano cha tlua ei ta, "Khatai liata a y?" tah ei ta. 12 Chatawcha a cho liata 
zawpizy hryta papho hold ei ta. Thokha ta, "Chysa phapa a cha," tah ei ta, 
thokha ta, "Cha bao va, zawpi tlao a do ty," tah ei ta. 13 Chahrasala Zuzy 
ama chipa vata ahyma ta a thati a laha ta rei vei ei. 14 Kychhi locho nota 
Zisu Khazopa achhynao la vaw ta, pachu ta. 15 Zuzy ta, "He chysa heta a 
chu bei leipata kheita ma a thai tly?" tah ei ta. Ama noa kawh ta. 16 Zisu 
ta amo a chhy ta, "Ei bi pachupa he kei ei cha leipata, na tuatupa ei tlao a 
cha; 17 ahyrai ano khonazi a tao khopa chata bi pachupa he Khazopa 
papuapa ma, keima tao chhypa ma ei rei a pahno awh. 18 Ahyrai ano tao 
chhypa bi a reipa cha ano ronana a tluapa a cha; a tuatupa ronana a tluapa 
deikua cha, cha chysa cha chysa hmeiseipa a cha, ano liana chata a do 
leina rai y vei. 19 Mawsi ta rypa cha nama hnota cha pi vei ei ma? 
Chahrasala nama hry liata ahyhma ta rypa cha zy tlo ei chi va. Namo ta 
khazia thih ema chhua ei chi?" tah ta. 20 Zawpi chata, "Ahripa a zopa na 
cha he! Ahy ma thih cha chhua?" tah ei ta, a chhy ei ta. 21 Zisu chata a 
chhy ta ama hnota, "Hmo miakha ei taopa kha, namo zydua ta noapata 
nama y. 22 He vana heta Mawsi ta chopawtaina ky kha cha pi ei ta 
(Mawsi papuapa cha tlo leipata, pathlahtupazy papuapa tlao cha tlo ta), 


pahano chhaota chysa chopaw nama tai ty. 23 Mawsi rypa parao lei 
nawpata pahano ta chhao chapaw ta chopaw a pataisa tlo khiata cha, kei 
ta pahano ta chysa ei patlapa vata ei cho liata nama pathi a ia hlei ma? 24 
A lana hawta pachia kha ula, a siapata tlao paehu te u," tah ta. 


He he Mesiah cha vei ma? 


25 Zerusale khi liata chysa thokha ta, "He chysa he thih ama chhuapa cha 
cha vei ma? 26 Mo te u, a laha ta bi rei ta, a hnota, khapahma rei tlo ei va! 
Ano he Mesiah a cha tahpa hyutupazy ta ama pahno hmeisei va mai? 27 
He chysa he a vaw puana pahno tlo pi ta, Mesiah deikua cha a vaw tlo tita 
cha a puana ahyhma ta pahno awh vei e1," tah ei ta. 28 Cha vana chata 
Zisu ta Khazopa achhynao liata a pachu nota aw ta, "Namo ta eina pahno 
ei chi na, ei puana chhao nama pahno na? Chahrasala keima rei ta a vypa 
cha va na; na tuatupa he hmeiseipa a cha, ano cha pahno tlo ei chi va. 29 
Kei deikua chata ano cha ei pahno, ano tawta a vaw puapa cha na ta, ano 
cha na tuapa cha tlo ta," tah ta. 30 Chatanachata ano cha patu a chhua ei 
ta; chahrasala a daiti a tlo leipa vata ahyhma ta hria vei ei. 31 Zawpi 
thokha a hlupi deikua chata ano cha a ngiapa ei ta; "Mesiah cha a vaw tlo 
tita he chysa taopa hlata a hlu via hmonoapa a tao awh ma?" tah ei ta. 


Molaipazy cha Zisu patu awhpata ama tua 


32 Pharisaizy ta a cho liata zawpi paphoparuna kyzy cha thei ei ta, 
chatanachata theithaipa abeizy nata Pharisaizy ta patu awhpata hyutupazy 
tua ei ta. 33 Zisu ta, "Buakhata nama hnota y chy awh na ta, na tuatupa la 
ei si awh; 34 namo ta na tlua awh ei chi ta, na hmo awh vei ei chi; ei yna la 
chhao a vy thei awh vei ei chi," tah ta. 35 Zuzy chata amosasy ta, "Eima 
hmo thei lei nawpata he chysa he khataila a si awh? Krikazy hry liata a 
paipa sahlao hnota sipata Krikazy a pachu awh tlyma? 36 'Namo ta na tlua 
awh ei chi ta, na hmo leipa awh ei chi ta, ei yna la chhao a vy thei awh vei 
ei chi,' a tahpa he, khapa a tahna ma a cha awh?" tah ei ta. 


Hrona ti chava zy 


37 Kychhi chhana no, no rona chaipa liana chata Zisu a dua ta aw ta, 
"Ahyrai a da a phi khiatala kei la a vy sala. 38 Ahyrai na ngiapapa cha do 
maw sy, Khazopa cha bi reipa hawta, 'Ti hropa a chho tawta a vaw lo 
awh," tah ta. 39 Cha bizy cha ngiapatupazy ta Thlahpa ama hnei awhpa 
ky a reipa a cha; Thlahpa cha pipa cha ma vei, Zisu cha paronasapata a y 
ma leipa vata. 


Vatla hry liata apachhaina 


40 Zawpi hryta thokha ta cha bizy cha ama thei nata, "He he hrosopa cha 
a cha tlai hi," tah ei ta. 41 Thokha ta, "He he Mesiah cha a cha," tah ei ta. 
Thokha deikua chata, "Mesiah cha ma Kalili ra tawta a pua awh tly? 42 
Mesiah cha Davi pathlahzy hry liata, Davi yna khi Bethlehe liata a pua 
awhpa a cha, tahpa Khazopa cha bi ta rei vei ma?" tah ei ta. 43 
Chatanachata ano vata zawpi cha a pachhai ei ta. 44 Thokha chata patu 
kho ei ta, chahrasala ahyhma ta hria vei ei. 


Bihneitupazy ngiapa leina 


45 Hyutupazy cha theithaipa abeizy nata Pharisaizy hnota a vy hei ei ta, 
amo chata ama hnota, "Khazia nama vaw chhi vei?" vaw tah ei ta. 46 
Hyutupazy chata, "Hao hawna hao ta chysa ta bi rei bei vei ei!" tahpata a 
chhy ei ta. 47 Pharisaizy chata ama hnota, "Namo chhao, dopata nama y 
ha hra ma? 48 Hyutupazy nata Pharisaizy hryta ano a ngiapapa ama y ha 
ma? 49 He rypazy a pahno leipa zawpizy he chhisapa ama cha mata," 
tahpata a chhy ei ta. 50 Nikadima, cha hlata Zisu lata a vypa cha. ama 
hryta a hlao hrapa cha ta, ama hnota, 51 "Ano pakah tlaita a bi theipa nata 
a hmotaopa pahno hlata eima rypa ta chysa thai lei a pachasa bei ma?" tah 
ta. 52 Amo chata a hnota, "Na chhao cha Kalili mo cha hra khia chi? Tlua 
la Kalili ra liana chata, hrosopa ahyhma a pua awhpa ama y leipa pahno 
cha chi," tahpata a chhy ei ta. 53 Chatawcha chysa to amo o chyu lataa di 


hawh eita. 
6 
Chano sihrypa 


1 Zisu deikua cha Oli Tia lata tlao si ta. 2 My ta Khazopa achhynao liata a 
ngia hei ta, chysa zydua ano lata a vy ei ta; ano cha a tyu ta, amo pachu ta. 
3 Rypa pachutupazy nata Pharisaizy ta chano pakha a phei hai nota ama 
patupa a vaw chhi ei ta, a lia hata paduasa ei ta. 4 Zisu hnota, "Pachutupa 
y, he chano he a phei hai nota patupa a cha, a phei hai no tlaita. 5 Rypa 
chabu liata Mawsi ta he hawpa chysa he alo ta vawsao awhpa bi mania pi 
ta; nama ta kheita na pacha?" tah ei ta. 6 Cha bi cha ano pasia nawpata tao 
ei ta, ano leina awhpata ama hmo thei nawpata. Chatanachata Zisu a bo ta, 
a kudy ta alei liata ro ta. 7 Ama hiahri ngapa vata ano cha thyu ta ama 
hnota, "Nama hryta molei a hnei leipa maita ano cha alo ta vaw tua maw 
sy," tah ta. 8 Chatawcha a bo hei ta, a kudy ta alei liata ro hei ta. 9 Amo 
chata a bi reipa cha ama thei nata, macha chaipa tawta pua pathao ei ta, a 
chhana taita pakha pakha ta pua lyma ei ta; chatanachata Zisu deita y ha 
ta, chano a lia liata a yna ualua liata a ypa chhao khata. 10 Zisu thyu ta a 
hnota, "Chano, khataila ama y khai hawh, ahyma ta thai lei ama cha 
pachasa tia ma?" tah ta. 11 Ano chata, "Abeipa y, ahyhma ta thai lei na 
pachasa vei ei," tah ta. Zisu ta, "Kei chhaota thai lei cha pachasa va na, si 
la, atahma tawta molei khao kha y," tah ta. 


Zisu khizaw khaipa 


12 Zisu ta ama hnota bi rei hei ta, "Kei, khizaw khaipa ei cha; ahyrai na 
zipa cha a zona liata charei cheita leipa awh ta, hrona khaipa tlao a hnei 
awh," tah ta. 13 Pharisaizy ta a hnota, "Nama bi a pahnosapa na cha, na bi 
pahnosapa a do vei," tah ei ta. 14 Zisu ta ama hnota, "Keima bi a pahnosa 
hra awh sala ei bi pahnosapa a do, kei ta ei vaw puana nata ei sina awhpa 
ei pahno na, namo la ei vaw puana nata ei sina awhpa chhao pahno vei ei 


chi. 15 Namo ta sahpa hawta nama sei ty, kei la ahyhma sei va na. 16 Sei 
hra awh sala, ei seina a do awh, keima deita cha leipa na ta, kei nata Paw 
na tuatupa tlao cha tlo pi ta. 17 Nama rypa chabu liata chhao, chysa pano 
bi a do tahpa ropa a cha hra mata; 18 kei he keima bi pahnosatupa ei cha, 
Paw na tuatupa chata ei bi a pahnosa hra," tah ta a chhy ta. 19 Amo chata 
a hnota, "Na Paw khatai liata a y?" tah ei ta. Zisu ta. "Namo ta kei na 
pahno vei ei chi, ei Paw chhao pahno vei ei chi; ema pahno khia ei chi ta 
la, ei Paw chhao nama pahno awh," tahpata a chhy ta. 20 Cha bizy cha 
Khazopa achhynao liata a pachu nota thyuna sona su liata rei ta; ahyhma 
ta ano patu vei ei, a daiti a tlo ma leipa vata. 


Keima sina la si thei va ei chi 


21 Ano chata ama hnota, "Ei si awh hi, namo ta na tlua awh ei chi ta, 
nama moleina hnei thla hapata nama thi awh; ei sina awhpa la a vy thei 
awh vei ei chi," tah hei ta. 22 Zuzy ta, " 'Ei sina awhpa la a vy thei awh 
vei ei chi,' a tahpa he, a thih awh tlyma?" tah ei ta. 23 Ano chata ama 
hnota, "Namo a ry lata a puapa nama cha, kei la a cho lata a puapa ei cha; 
namo he khizaw liata a puapa nama cha, kei la he khizaw liata a puapa he 
cha va na. 24 Chavata nama hnota namo moleina hnei thla hapata nama thi 
awh, ei tahpa kha, ano cha ei cha tahpa nama ngiapa vei khiatala, nama 
moleipa hnei thla hapata nama thi awh," tah ta. 25 Amo chata a hnota, 
"Ahyma na cha?" tah ei ta. Zisu ta ama hnota, "A thaota tawta nama hnota 
ei rei typa kha. 26 Namo ky liana heta hmo hlupi rei awhpa nata pachia 
awhpa ei hnei; khaparai cha sala na tuatupa cha a dopa a cha, ano tawta bi 
ei theipa mai khizaw hnota ei chho hi," tah ta. 27 Paw thati ama hnota a 
rei tahpa pahno vei ei. 28 Chatanachata Zisu ta, "Namo ta Chysa 
Sawchapawpa he nama chalua tawta, ano cha ei cha tahpa nata kei ta kei 
rei ta hmo khapahma tao leipa na ta, Paw ema chhopa lyma hawta he bizy 
he tlao ei reipa a cha tahpa nama vaw pahno awh. 29 Na tuatupa cha ei 
hnota y ta; na pathlua vei, a hmo kho viapa mai ei tao typa vata," tah ta. 
30 Cha bizy cha a rei hai nota chysa hlupi ta ano cha a ngiapa hawh ei ta. 


Bi hmeiseipata kho ta palaisana 


31 Zisu ta ngiapatupa Zuzy hnona chata, "Ei bi liata nama y thla ha 
khiatala, ei pachupazy nama cha hmeisei awh, 32 bi hmeiseipa pahno awh 
ei chi ta, bi hmeiseipa chata kho ta a cha palaisa awh ei," tah ta. 33 Amo 
chata a hnota, "Abaraha pathlahzy eima cha mata, atahma taita ahy sei ta 
hmata y bei ma pi, Kho ta a cha palaisa awh e1,' kheitazi ta a tahpa ma na 
cha?" tahpata a chhy ei ta. 34 Zisu ta ama hnota, "Hmeiseitata, 
hmeiseitata, ei cha chho ei chu, ahyrai hmo a paraopa mai moleina sei a 
cha. 35 Sei cha chhazaw ta o liata y thla ha vei; Sawchapawpa deikua cha 
chhazaw ta a y thla ha ty. 36 Sawchapawpa ta kho ta a cha palaisa 
khiatala, khotalaipa nama cha hmeisei awh. 37 Abaraha pathlahzy nama 
chapa ei pahno na; cha hra ula thih na chhua ei chi, ei bi ta nama palorupa 
liata yna a hnei leipa vata. 38 Kei ta ei Paw tawta hmo ei hmopa cha ei rei 
ty, namo chhaota nama Paw tawta hmo nama theipa cha tao ty ei chi ta," 
tah ta. 


Nama paw cha ahripa 


39 Amo chata a hnota, "Eima paw Abaraha a cha," tahpata a chhy ei ta. 
Zisu ta ama hnota, "Abaraha sawzy nama cha khiatala. Abaraha hmo 
nama tao awh, 40 chahrasala atahma thih na chhua tlo ei chi, Khazopa 
tawta bi hmeiseipa ei pahnopa cha chhotupa ei cha mata; Abaraha ta he 
hawna heta tah vei. 41 Namo deikua cha nama paw hmo cha nama tao 
ty," tah ta. Chatawcha amo chata a hnota, "Apheipata sapa cha ma pi; 
Paw pakha deita eima hnei, Khazopa tlai cha," tah ei ta. 42 Zisu ta ama 
hnota, "Khazopa nama Paw a cha khiatala ei ky eina pacha awh ei chi, 
Khazopa tawta a puapa nata ano tawta a vypa cha tlo na ta; keima rei ta a 
vypa cha va na, ano ta eina tuapa tlao a cha. 43 Khazia ei reizi nama 
pahno vei? Ei bi nama pahmo thei leipa vata. 44 Namo cha nama paw 
ahripa tawta a puapa cha ei chi ta, nama paw khopa nama tao kho. Ano 
cha a thao tawta lianycheipa a cha, bi hmeiseipa liata y vei, a chho liata bi 
hmeiseipa rai a y leipa vata. Haipa bi a a rei nata ano tao chhypa reipa a 


cha ty, haiphiapa cha tlo ta, haipa paw chhao a cha. 45 Bi hmeiseipa ei 
reipa vata namo ta na ngiapa vei ei chi. 46 Nama hry liata ahyma moleina 
ky liata thai lei na pachasa thei awhpa a y? Bi hmeiseipa ei reipa a cha 
khiatala namo ta khazia ema ngiapa vei ei chi? 47 Khazopa tawta a puapa 
chata Khazopa bi a zy ty; he vana heta nama zy vei, Khazopa tawta a 
puapa nama cha leipa vata," tah ta. 


Abaraha y hlata ei y thla hawh 


48 Zuzy chata a hnota, "Samari chysa ahripa azopa na cha, eima tahpa 
kha pado kawh ma pi ma?" tah ei ta a chhy ei ta. 49 Zisu ta, "Ahripa 
azopa cha va na; ei Paw ei palyupalipa tlao a cha, namo ta ei mo nama 
pachhipa he. 50 Chahrasala keima palyupalina a tluapa cha va na, a 
tuatupa nata pachiatupa Pakha a y. 51 Hmeiseitata, hmeiseitata, ei cha 
chho ei chu, chysa ta ei bi a zy khiatala chhazaw ta thi hmia hmo awh 
vei," tah ta. 52 Zuzy ta a hnota, "Ahripa azopa na cha tahpa atahma eima 
pahno hawh. Abaraha a thi hawh, hrosopazy chhao; nama ta, 'Chysa ta ei 
bi a zy khiatala chhazaw ta thina padi awh vei,' tah tlo chi ta. 53 Eima 
pathlahtupa Abaraha hlata na rona via ma? Ano chhao a thi hawh! 
Hrosopazy chhao ama thi hawh! Ahy ta ma na rei?" tah ei ta. 54 Zisu ta, 
"Keima a palyupali awh sala, ei palyupalina khapata hma cha vei; eima 
Khazopa nama tahpa ei Paw cha na palyupalitupa a cha. 55 Namo ta ano 
pahno tlo ei chi va. Kei deikua chata ano ei pahno, ano pahno va na tah 
awh sala, namo hawta a haipa ei cha hra awh; kei deikua cha ano pahno 
na ta, a bi chhao ei ngia ty. 56 Nama pathlahtupa Abaraha kha ei no a hmo 
awhpa a chapa vata a thah a pha ngaita ty; chatawcha hmo tlaita a ly 
kawh ta," tah ta a chhy ta. 57 Zuzy chata a hnota, "Na ko sypangaw 
chhao a cha leipa chi, Abaraha na hmo ma?" tah ei ta. 58 Zisu ta ama 
hnota, "Hmeiseitata, hmeiseitata, ei cha chho ei chu, Abaraha y hia 
chhaota ei y," tah ta. 59 Chatanachata a vaw nawpata alo a hua ei ta; 
chahrasala Zisu a nyu ta, Khazopa achhynao tawtapa cha pua ha ta. 


9 


Mochaopa ta a pipa Zisu ta a patla 


1 Zisu ta a si pakho hai nota, a pi no tawta mochaopa pakha hmo ta. 2 A 
pachupazy ta a hnota, "Rabai, mochao chipata a pipa he ahyma moleina a 
tao, he chysa he ma, a no nata a paw maw?" tah ei ta, hiahri ei ta. 3 Zisu 
ta, "He chysa heta moleina tao hra vei, a no nata a paw ta moleina tao hra 
vei el, Khazopa raihria a cho liata a lana awhpa tlao a cha. 4 Nochho a 
cha nota na tuatupa rai eima hria awhpa a cha; za a cha daima ha hi, cha 
tina chata ahyhma ta raihria thei khao awh vei ei. 5 Khizaw liata ei y 
chhota khizaw khaipa ei cha," tah ta a chhy ta. 6 Cha hawta a rei khai 
nata alei liata a pachi pachhao ta, pachi chata beilei tao ta, belei cha a mo 
liata hnia ta, 7 a hnota, "Siloam tipo liata va pasi te," tah ta. (Siloam cha 
'Tua' tahna a cha). Chatawcha vaw ta pasi ta, mo pavapata a vaw di ha ta. 
8 A vaizy nata cha hlata a kudaopa a hmo typazy ta. "He chysa he atyu 
hmata ku a dao typa kha cha vei ma?" tah ei ta. 9 Mo hropa ta, "Ano kha 
a cha he," tah ei ta; mo hropa ta, "Cha vei, ano a lyupa na tlao a cha," tah 
ei ta. Ano chata, "Kha chysa kha na ei cha," tah ta. 10 Amo chata a hnota, 
"Na mo kheita e a vaw pava?" tah ei ta. 11 Ano chata, "Zisu ama tahpa 
khata bellei tao ta, ei mo liata hnia ta, 'Siloam tipo la vaw la, pasi te,' na 
tah ta; chatanachata vaw na ta, pasi na ta, mo pavana ei hmo hawh," tah 
ta. 12 Amo chata a hnota, "Ano cha khatai liata a y?" tah ei ta. "Pahno va 
na," tah ta. 


Tlana ky Pharisaizy ta ama pasiana 


13 Cha hlata mochaopa cha Pharisaizy lata a chhi ei ta. 14 Zisu ta beilei 
tao ta, a mo a pava no kha pahano cha ta. 15 Chatanachata Pharisaizy la a 
mo a vaw pava hanazi hiahri hei ei ta. Ano chata ama hnota, "Ei mo liata 
beilei bai ta, pasi na ta, ei hmo thei hawh," tah ta. 16 Pharisai thokha ta, 
"Cha chysa cha pahano a o leipa vata Khazopa tawta a puapa cha awh 
vei," tah ei ta. Thokha deikua chata, "Moleipa ta kheita e he hawta 
hmonoapa a tao thei awh?" tah ei ta. Chatawcha a pachhai ei ta. 17 
Chatawcha mochaopa hnona chata, "Na mo a pavapa kha, nama ta khei 


hawta e ano cha na pacha?" tah hei ei ta. Ano chata, "Hrosopa a cha," tah 
ta. 18 Chahrasala Zuzy ta a mo a pavapa no nata paw cha ama aw hia lei 
cha, mochaopa chata a mo a pava hawhpa ky cha zo leipa ei ta, 19 a no 
nata a paw hnota, "He chysa he nama sawchapawpa mochao chipata a 
pipa nama tahpa kha a cha ma? Kheita e atahma a hmo hei thei hawh?" 
tahpata hiahri ei ta. 20 A no nata paw chata, "He he eima sawchapawpa a 
cha tahpa eima pahno, mochao chipata a pipa chhao eima pahno; 21 
chahrasala kheita ma atahma he a hmo thei hawh tahpa pahno ma pi, a 
mo pavasatupa chhao pahno hra ma pi. Ano hiahri te u; paw tlopa a cha 
mata, ano ky cha ano ta rei la va," tah ei ta a chhy ei ta. 22 Zuzy ama 
chipa vata a no nata a paw chata cha bizy cha ama rei, Zuzy ta cha hia 
chhaota, ahyrai ta ano cha Mesiah a cha tahpata a chakhei khiatala 
apakhynao patosa lei awhpa a ry tah chyu tlo ei ta. 23 Cha vana chata a no 
nata a paw chata, "Paw tlopa a cha mata, ano hiahri te u," ama tah. 24 
Chatanachata mochaopa cha ei no lata aw ei ta, a hnota, "Khazopa reithai 
te; kha chysa kha la moleipa a cha tahpa eima pahno na," tah ei ta. 25 Ano 
chata, "Moleipa a cha ma a cha vei, pahno va na; ky kha ei pahno, kha 
hlana khata ei mo chao ta, atahma ei hmo thei hawh," tah ta a chhy ta. 26 
Amo chata a hnota, "Na cho liata kheita a tao? Na mo kheita e a pavasa?" 
tah ei ta. 27 Ano chata ama hnota, "A thiapaw kha ei cha chho ha ei kha, 
nathli kho tlo ei chi va. Khazia nama thei kho hei? Namo chhao a 
pachupazy cha hra awhpa nama kho ma?" tahpata a chhy ta. 28 Amo 
chata rah ei ta, "Nama he ano pachupa cha chi ta, keimo la Mawsi 
pachupazy eima cha. 29 Khazopa ta Mawsi bi a chho tahpa eima pahno, 
he baohra he khatai tawta a puapa ma a cha pahno ma pi," tah ei ta. 30 
Cha chysa chata ama hnota, "Cha tlai cha noa a chhina cha a cha! 
Khataila tawta a puapa ma a chapa pahno leipa ei chi ta, ei mo a pavasa 
tlopa hi. 31 Khazopa ta moleipa bi a nathli ty leipa eima pahno, chahrasala 
ahyrai ta Khazopa a chhy ta a khopa a taopa chata Khazopa ta ano cha a 
nathli ty. 32 Khizaw y tua no tawta ahyhma ta mochao chipata a pipa mo 
ama pavasa heipa thei bei vei ei. 33 He chysa he Khazopa tawta a puapa a 
cha vei khiatala, khapahma tao thei awh vei," tah ta a chhy ta. 34 Amo 
chata a hnota, "Na, moleipa ta a pipa na cha mata, nama ta mania na 


pachu baohra ma?" tah ei ta a chhy ei ta. Chatanachata ano cha papua 
hawh ei ta. 


Thlahpa mochaona 


35 Ano ama papua hawhpa Zisu ta thei ta, tluapata hmo ta, "Khazopa 
Sawchapawpa na ngiapa ma?" tah ta. 36 Ano chata, "Papu y, ano cha ahy 
maw, ei ngiapa thei nawpata," tah ta a chhy ta. 37 Zisu ta a hnota, "Ano 
cha na hmo thla ha mata, bi cha chho haipa he a cha," tah ta. 38 Ano 
chata, "Abeipa, ei ngiapa na," tah ta a nao ta. 39 Zisu ta, "Pachia awhpata 
he khizaw liana heta a vypa ei cha, hmo thei leipazy cha ama hmo theina 
awhpa nata a hmo theipazy cha ama mo a vaw chaona awhpata," tah ta. 
40 A kiapa ta Pharisai a ypazy chata, cha bizy cha ama thei nata a hnota, 
"Keimo chhao he mochaopa cha hra khia pi?" tah ei ta. 41 Zisu ta ama 
hnota, "Mochaopa nama cha khiatala moleina hnei awh vei ei chi; 
chahrasala, 'Eima hmo thei na,' atahma a tah tlo ei chi ta, chavata nama 
moleina a y thla hawh. 


10 
Mitakupa sado pakhona 


1 Hmeiseitata, hmeiseitata, ei cha chho ei chu, ahyrai mitakupa sado liata 
ochhi lata a ngia leipata, a hro lata kia ta a ngiapa cha, cha chysa cha 
paruhmapa nata phihmapa a cha; 2 ahyrai ochhi lata a ngiapa deikua cha 
mitakupazy mitakuvaitupa a cha. 3 Ochhivaitupa ta ano cha vaw pahy pa 
ty ta; mitakupazy ta a ao thei ty ei ta, ano mitakupazy cha ama mo ta aw 
chyu ta, chhitha ty ta. 4 Ano ei zydua a papua khai patanata ama hmialata 
si ta, mitakupazy chata ano zi ty ei ta, a ao pahno tlo ei ta. 5 Mo hropa zi 
leipa awh ei ta, tlao ama rasai awh, mo hropazy ao cha ama pahno leipa 
vata," tah ta. 6 Cha pakhona bi cha Zisu ta ama hnota rei ta, chahrasala 
khapa bi ma ama hnota a rei tahpa pahno tlo ei va. 


Zisu mitakuvaitu phapa 


7 Chatanachata Zisu ta ama hnota rei hei ta, "Hmeiseitata, hmeiseitata, ei 
cha chho ei chu, kei he mitakupa ochhi cha ei cha. 8 Ei hmialata a vypa 
zydua kha paruhmapazy, phihmapazy cha khai ei ta; chahrasala 
mitakupazy chata ama bi zo vei ei. 9 Kei ochhi cha ei cha; ahyrai keima 
liata a ngiapa chata pabopata y awh ta, a ngia awh ta, pua awh ta, nipa a 
hmo hra awh. 10 Paruhmapa cha paru awhpa nata thih awhpa nata parao 
awhpa leipata cha a vy vei; kei la hro ama hnei nawpata a kipata ama hnei 
nawpata a vypa ei cha. 11 Kei mitakuvaitupa phapa ei cha. Mitakuvaitupa 
phapa ta mitakupazy chata a hro a pi. 12 A hlaopa mitakuvaitupa hmeisei 
leipata, mitakupazy ano ei a cha leipa vata, changi a vypa a hmo nata 
mitakupazy a rasai ty; changi chata mitakupazy sihnao ta a papai ty. 13 A 
hlaopa chata mitakupazy a papeisa leipa vata a rasai ty. 14 Kei la 
mitakuvaitupa phapa ei cha; Paw ta ema pahnopa nata kei ta Paw ei 
pahnopa hawna heta 15 keima ei pahno na ta, keima ei chhaota eina 
pahno; mitakupazy chata ei hro ei pi. 16 He mitakupa sado liatapa leipa 
he, mitakupa hropa ei hnei; amo chhao ei vaw chhi awhpa a cha, ei ao 
chhao ama thei awh. Chatanachata hlao khata y awh ei ta, a vaitupa 
pakha nata. 17 He vana heta Paw ta ky ema pacha, lah hei awhpata ei hro 
ei pipa vana heta. 18 Ahyhma ta na lah pa awh vei ei, keima rei ta tlao ei 
pi awh. A pi theipa ei cha, a lah hei theipa chhao ei cha; he bipipa he ei 
Paw tawta ei hmo," tah ta. 19 Cha bizy vana chata Zuzy a pachhai hei ei 
ta. 20 Thokha a hlupi ta, "Ahripa azo ta, a hru ha hi; khazia a bi nama 
nathli?" tah ei ta. 21 Thokha ta, "He bizy he ahripa azopa bi reipa cha vei. 
Ahripa ta mochaopa mo a pavasa thei ma?" tah ei ta. 


Zunaw ta Zisu ama kho leina 


22 Zerusale khi liata Ahlana kychhi no cha ta; 23 cha cha chasi paw no a 
cha, Zisu Khazopa achhyna-o liata Sawlawmaw aika liata a khikha ta. 24 
Zuzy a kiapa liata a vy ei ta, a hnota, "Khacha e noraipata mania na tao 
awh? Mesiah na cha khiatala a siapata mania chho te," tah ei ta. 25 Zisu ta 
ama hnota, "Ei cha chho hawh ei kha, zo tlo ei chi va. Ei Paw mo ta hmo 
ei taopa he, hezy heta ei thati a pahnosa; 26 chahrasala zo tlo ei chi va, ei 


mitakupa hry liatapa nama cha leipa vata. 27 Ei mitakupazy ta ei ao ama 
thei ty, kei chhaota amo ei pahno, amo chata ema zi ty ei; 28 ama hnota 
chhazaw hrona ei pi, chhazaw ta leidia leipa awh ei ta, ahyhma ta ei ku 
tawtapa na chhu hra awh vei ei. 29 Amo na pitupa ei Paw cha chysa 
zydua hlata rona chaipa cha ta, ahyhma ta Paw ku tawtapa cha chhu thei 
awh vei ei. 30 Keima nata Paw cha pokha eima," tahpata a chhy ta. 31 
Zuzy chata a vaw nawpata alo a hua hei ei ta. 32 Zisu ta amo cha chho ta, 
"Paw tawta a puapa raihria phapa hlupi cha pamosa ei na ta; kha raihriazy 
hry liana khata raihria kheihawpa vana khata ma alo ta eina vaw awhpa ei 
chi he?" tah ta. 33 Zuzy chata a hnota, "Raihria phapa chota alo ta eima 
cha vaw lei awhpa he; Khazopa na reipachhina chota nata na chysapa cha 
tlo chi ta, Khazopa ta na taopa vana heta a cha," tahpata a chhy ei ta. 34 
Zisu ta ama hnota, "Nama rypa chabu liata, 'Khazozy nama cha, ei tah,' 
tahpa ropa cha vei ma? 35 Khazopa bi tlonazy hmata khozozy ama tah 
khiata cha, Khazopa cha bi pathlei theipa cha leipata, 36 Paw ta rao ta, 
khizaw liata a tuapa cho liana heta, 'Khazopa Sawchapawpa ei cha,' ei 
tahpa vata, 'Khazopa na reipachhi ema tah ei chi ma'? 37 Ei Paw raihria a 
hriapa ei cha vei khiatala na ngiapa kha u; 38 anodeikuacha a hriapa er 
cha khiatala, kei na ngiapa vei hra ula, raihriazy chha he a ngiapa te u. 
Paw keima liata a ypa nata kei Paw liata ei ypa pahnopata nama ngiapa 
nawpata," tah ta a chhy ta. 39 Chatanachata ano cha patu a chhua hei ei 
ta, chahrasala amo ku tawtapa pua ha ta. 40 Zawda chava haosa liata 
Zawhana ta cha hlata chysa a batina lana khata si ha hei ta, cha liana chata 
y thla ha ta. 41 Chatawcha chysa hlupi ano la a vy ei ta; "Zawhana ta 
hmonoapa khapahma tao leipata, chahrasala Zawhana ta he chysa thati a 
reipa mai kha a do kawh na," tah ei ta. 42 Cha liana chata chysa hlupi ta 
ano a ngiapa hawh ei ta. 


ji 
Lazara thina 


1 Chysa pakha, Mari nata a narono Martha yna khi Bethani liata, Lazara 


tia leipata y ta, 2 Mari sathaw ropahapa Abeipa hnia ta a sa ta a phei a 
hrutupa kha, kha rilapa Lazara a cha, a tia leipa cha. 3 A sitanozy ta Zisu 
hnota, "Abeipa, na kypachapa kha tia vei," tahpata chysa tua ei ta. 4 Zisu 
ta cha cha a thei nata, "He pasana he thina awhpa cha vei. Khazopa 
ronana chata tlao a cha, Khazopa Sawchapawpa cha he vana heta a rona 
nawpa a cha," tah ta. 5 Zisu ta Martha zy, a narono zy, Lazara zy ky 
pacha ta. 6 Lazara tlaleipa thati a thei nata a yna liata no no y ta. 7 Cha 
khai tawna chata a pachupazy hnota, "Zudia ra lata si hei su u," tah ta. 8 
Pachupazy chata a hnota, "Rabai, a tlia na khata Zuzy ta alo ta vaw ama 
cha chhuapa kha, cha lana chata na si hei awh ma?" tah ei ta. 9 Zisu ta, 
"Nochho ta daw hrawhleino y vei ma? Chysa nochho ta a charei khiatala 
a chapia bei vei, he khizaw khaipa he a hmopa vata. 10 Anodeikuacha 
chysa za ta a charei khiatala a chapia ty, ano liata khama a y leipa vata," 
tah ta a chhy ta. 11 Cha bizy cha rei ta, cha tawna chata ama hnota, "Eima 
viasa Lazara cha a mo ha ta, a mopa pahrah awhpata ei si awh," tah ta. 12 
Pachupazy chata a hnota, "Abeipa, a mo hawh khiatala a tia hei awh," tah 
ei ta. 13 Zisu ta athipa ky a reipa cha ta, chahrasala amo chata a paha 
chhota a mopa ky a reipa khia ma, tahpa pacha ei ta. 14 Chatanachata 
Zisu ta a siapata ama hnota rei ta, "Lazara a thi hawh; 15 cha liata e1 y 
leipa cha ei cha lykhei ei, nama ngiapa thei nawpata. Chahrasala ano la 
vaw ei su u," tah ta. 16 Thawma, Maphi ama tahpa chata a pachupazy 
hnota, "A thina liata thi hra awhpata si ei su u," tah ta. 


Zisu thyuheina nata hrona 


17 Zisu ta a tlo nata Lazara cha no pali thla liata a y hawh tahpa pahno ta. 
18 Bethani khi cha Zerusale khi kiapa cha ta, me no daima a hlapa a cha. 
19 Chatanachata ama rilapa thipa vata thlahpalo awhpata Zuzy hlupi 
Martha nata Mari lata a vy ei ta. 20 Martha chata Zisu a vy awh tahpa a 
thei patanata kei dy ta, Mari deikua cha o liata a tyu thla ha ta. 21 Martha 
chata Zisu hnota, "Abeipa y, he liata a ypa cha la ei rilapa a thi lei awhpa 
tlai. 22 Atahma chhao Khazopa lata na hawpa mai, Khazopa ta a cha pi 
awh tahpa ei pahno na," tah ta. 23 Zisu ta a hnota, "Na rilapa a thyu hei 


awh," tah ta. 24 Martha chata a hnota, "No ki nota thyuheina liana chata a 
thyu hei awh tahpa ei pahno na," tah ta. 25 Zisu ta a hnota, "Kei he 
thyuheina nata hrona cha ei cha; ahyrai na ngiapapa cha, thi hrasala a hro 
thla ha awh,26 ahro pa maita na ngiapapa cha chhazaw ta thi awh vei. 
Cha bi cha na ngiapa ma?" tah ta. 27 Ano chata a hnota, "Abeipa y, 
Mesiah Khazopa Sawchapawpa khizaw liata a vy awhpa cha na cha tahpa 
ei ngiapa na," tah ta. 


Zisu chahna 


28 Cha bi cha a rei khai patanata si ta, a narono Mari cha a rulata aw ta, 
"Pachutupa he liata y ta a cha aw," tah ta. 29 Ano chata cha cha a thei 
patanata thyu parah ta, ano la vaw ta.30 Zisu cha khi liata a ngia leipata, 
Martha ta a kei dy nota a yna ualua liata y ta. 31 O chho liata thlah a 
palotupa a ylapa Zuzy chata Mari thyu parah ta a puapa ama hmo 
patanata, thla la chah awhpata vaw khia ma, tahpata zi ei ta. 32 Mari 
chata Zisu yna kei tlo ta, a hmo patanata a phei thaby liata a khu lata pao 
ta a hnota, "Abeipa y, he liata a ypa cha la, e1 rilapa a thi lei awhpa tlai," 
tah ta. 33 Zisu ta Mari chahpa nata a vaw zipa Zuzy chahpa cha hmo ta, a 
palorupa ta a ro ta, a pacharo ta; 34 "Ano cha khatai liata nama pazia?" 
tah ta. Amo chata a hnota, "Abeipa, a vy la, mo tua," tah ei ta. 35 Zisu 
chah ta. 36 Zuzy chata, "Mo te u, Lazara he a ky a pacha kawh dia!" tah 
ei ta. 37 Chahrasala thokha chata, "He chysa mochaopa mo a pavasatupa 
heta he chysa chhao he thi leipata paysa thei vei tlyma?" tah ei ta. 


Lazara hro heina 


38 Zisu cha a palorupa ta a ro hei ta, thla tlo ta; cha thla cha lopu cha ta, a 
pakah liana chata alo ta pamai pa a cha. 39 Zisu ta, "Alo he pasi te u," tah 
ta. A thipa sitano Martha chata a hnota, "Abeipa, atahma la a thu ha ba 
awh, a thina no pali cha ha tlo ta," tah ta. 40 Zisu ta a hnota, "Na ngiapa 
khiatala Khazopa ronanazi na hmo awh, cha tah va na ma?" tah ta. 41 
Chatanachata alo cha pasi ei ta. Zisu ava la ua ta, "Ei Paw y, ei bi na thei 


typa vata na cho liata ei ly kawh na. 42 Chhazaw ta ei bi na thei ty tahpa 
ei pahno thla hawh, chahrasala zawpi aduapazy vata cha cha ei tah, nama 
ta eina tua chi tahpa ama ngiapa thei nawpata," tah ta. 43 Cha hawta a rei 
khai patanata ao paro ngaitapata," Lazara vaw pua te," tahpata aw ta. 44 
Athipa cha a ku a phei ritopa pahlyna chota a vaw pua hawh, a hmia 
chhao ahruna po ta pahlypa cha ta. Zisu ta ama hnota, "Pathla ula, pasisa 
te u," tah ta. 


Zisu ama leina 


45 Cha vana chata Mari thlahpalotupa Zisu hmotaopa a hmopa Zuzy 
chata a hlupi ta Zisu ama ngiapa hawh; 46 chahrasala thokhazy cha 
Pharisaizy hnota vaw ei ta, ama hnota Zisu hmotaopazy cha chho ei ta. 47 
Chatanachata theithaipa abeizy nata Pharisaizy chata ryureitupa sahlao 
awpakhy ei ta, "Kheita e eima tao awh? He chysa heta noa pa hlupi tao tlo 
ta. 48 He hawta eima pathli thla ha khiata cha chysa zydua ta ano a ngiapa 
awh ei ta, chatawcha Rawma chysazy a vy awh ei ta, eima su pathaipa 
nata eima chizy he mania ama lah pa awh," tah ei ta. 49 Ama hryta chysa 
pakha Kaiapha, cha ko liana chata Theithai Beichaipa cha ta, ama hnota, 
"Namo ta khapahmata pahno vei ei chi; 50 eima chi zydua a leidia lei 
nawpata chysa zydua vyupata chysa pakha thi nama chata a ngia tahpa 
pacha hra ver ei chi," tah ta. 51 Cha bi cha ano tao chhypata rei vei, cha 
ko liana chata Theithai Beichaipa cha ta, ama chizy vyupata Zisu a thi 
awhpa a rei chhilina tlao a cha, 52 cha chizy vyupa deitata cha vei, 
Khazopa sawzy khizaw liata a pai patlahpa zydua hlao khata a chhi 
pakhyna awhpa chhaota a cha hra. 53 Chatanachata cha no rakha tawna 
chata ano thih awhpata a pachia ty ei ta. 54 Chavata Zisu cha Zuzy hry 
liata a lahapata charei hei khao leipata, cha tawtapa cha rapathopa dai lata 
khi miakha, Ephrai ama tahpa lana chata si ha ta; cha liana chata 
pachupazy chhaota y thla ha ei ta. 55 Zuzy Zawpakho kychhi cha a hnia 
ha ta; chysa hlupi a pathaisa awhpata lyurapa tawta Zawpakho kychhi 
hlata Zerusale khi liata a vy ei ta. 56 Zisu tlua ei ta, Khazopa achhynao 
liata a dua hmata a chho ei ta, "Khapa e nama pangiasa? Kychhīina liata a 


vy awh vei ma?" a tah ei ta. 57 Theithaipa beizy nata Pharisaizy ta ano 
cha ama patu thei nawpata, ahyrai ta a yna ama pahno khiatala ama phua 
awhpa a cha, tahpa bi pi hawh tlo ei ta. 


12 
Bethani liata Zisu sathaw thuna 


1 Zawpakho kychhina awhpa no charu byu ta, Zisu ta athipa hry tawta a 
pathyupa Lazara yna, Bethani khi cha vaw tlo ta. 2 Cha liana chata ano 
chata kychhina tao ei ta; Martha ta chakao ta, Lazara deikua cha a pati 
dolatupa pakha cha ta. 3 Mari ta khopathliana khophi spina thaw ropaha 
ngai tapa vaw chei ta. Zisu phei liata hnia ta, a sa ta a pheizy cha hru ta, 
cha thaw ro pahapa chata o cha bi ha ta. 4 Chahrasala Zuda Iskari a 
pachupa pakha, a patusatu awhpa chata, 5 "He sathaw ropahapa he taka 
za tho ta zuapata chysa dychhipazy hnota tlao ama pi vei?" tah ta. 6 
Chysa dychhipazy a pachapa vata cha bi cha a reipa cha leipata,a parupa 
cha ta, taka sahria a vao ta, a chho liata sopazy cha a lah typa vata tlao a 
cha. 7 Zisu ta, "Ei na pabuna no chata a khai se. 8 Chysa dychhipazy cha 
chhazaw ta nama hnota a ypa cha vei ei ma? Kei deikua cha chhazaw ta 
nama hnota a y awhpa cha va na," tah ta. 


Lazara ama leina 


9 Zisu cha liana chata a y tahpa Zu zawpizy ta ama vaw pahno nata, a vy 
ei ta, Zisu deita ama vy chhana cha leipata athipa hry tawta a pathyupa 
Lazara chhao kha, hmo ama kho pa hra. 10 Chatawcha theithaipa abeizy 
cha Lazara chhao thih hra awhpata a parao ei ta, nano vata Zuzy a hlupi ta 
puasai ei ta, Zisu ama ngiapapa vata. 


Zerusale ronapata a ngiana 


12 A mylapa chata kychhina liata a vypa zawpi hlupi ta, Zisu Zerusale khi 
liata a vy awh tahpa thei ei ta. 13 Thiahra kuazy a cheipata dy awhpata 


pua ei ta, "Haozana! Abeipa mo ta Izarel Beipa a vypa cha reithaipata y 
se!" tahpata aw ei ta. 14 Zisu ta ala tawh hmo ta, a cho liata kia ta; 15 
"Chi kha y, Zaio sawchanono y; mo te, na Beipa cha ala tawh cho liata 
kiapata a vy awh na!" tahpata ropa hawna khata. 16 Chazy cha hmialata a 
pachupazy ta pahno vei ei; chahrasala Zisu paronasapata a y tawna khata 
a thati liata cha bizy cha ropa a cha tahpa nata a cho liata cha hmozy cha 
ama vaw tao tlai tahpa thei hawh ei ta. 17 Lazara thla tawta a awpa athipa 
hry tawta a pathyu nota a hnota zawpi a ypazy khata a bi cha pahnosa 
lyma ei ta. 18 Cha vana chata zawpizy chhao chata ano cha kei dy ei ta. 
Cha hmonoapa cha a taotahpa pahno tlo ei ta. 19 Pharisaizy chata, "Pahno 
te u, khapahma nama tao thei vei hi; mo te u, khizaw ta ano ama zi hawh 
hi," tah ei ta. 


Krika chysa thokha ta Zisu ama tlua 


20 Chatawcha kychhina liata Khazopa achhy awhpata a khypazy hryta 
Krika mo ahyzy tlyma y ei ta. 21 Chazy cha Kalili ra hata Besaida khipa 
Phili la a vy ei ta, a hnota, "Papu, Zisu eima hmo kho," tah ei ta a haw ei 
ta. 22 Phili chata Adru vaw chho ta; Adru nata Phili chata Zisu vaw chho 
ei ta. 23 Zisu ta a chhy ta ama hnota, "Chysa Sawchapawpa paronasapata 
a yna daiti a tlo hawh. 24 Hmeiseitata, hmeiseitata, ei cha chho ei chu, sa 
hmo alei liata tlah leipata a thi leipa khiata cha miakha deitata a y thla ha 
ty; a thi khiata deikua cha a hlupi a pathei ty. 25 Ahyrai a hro a 
tlaichhaipa chata a pahlei ty, ahyrai he khizaw liana heta a hrona a 
panawpa chata chhazaw ta hrona awhpa a vao thla ha awh. 26 Ahyrai ta 
eina chakao khiatala na zi tlai maw sy; ei yna liata na chakaotupa ta a y 
awh; ahyrai ta eina chakao khiatala ano cha Paw ta a palyupali awh. 


Chysa Sawchapawpa cha chaluapa a cha awh 


27 "Atahma ei palorupa no a po. Kheita ei tah awh? 'Ei Paw y, he daiti 
liana heta na pachhah te,' ei tah awh ma? Cha vei, khaparai cha sala heta 
cha awhpa heta he daiti taina heta ei y chhapa a cha. 28 Ei Paw y, na mo 


palyupali te", tah ta. Chatanachata ava tawta ao vaw pua ta, "Ei palyupali 
hawh, ei palyupali hei awh," tah ta. 29 Zawpi a kiapa ta aduapazy chata 
cha cha thei ei ta, tokalopa na a thua, tah eita, Mo hropazy ta, 
"Valyuchapa ta ano bi a chho," tah ei ta. 30 Zisu ta a chhy ta, "Cha ao cha 
kei chata a puapa cha vei, namo chata tlao a cha. 31 Atahma he khizaw he 
pachiapa a cha, atahma he khizaw abei he thypa a cha awh; 32 chatawcha 
kei, alei tawta chaluapata ei y khiatala, chysa zydua kei lata ei sy awh," 
tah ta. 33 Cha bi cha a thinazi awhpa pahnosa nawpata a rei. 34 Zawpi 
chata a hnota, "Mesiah cha chhazaw ta a y awh tahpa, rypa chabu liata 
eima pahno. Nama ta Chysa Sawchapawpa chaluapata a y awhpa a cha, 
kheitazi ta a tahpa ma na cha? Cha Chysa Sawchapawpa cha ahyma a 
cha?" tah ei ta a chhy ei ta. 35 Zisu ta ama hnota, "Khaipa buakhata nama 
hry ta a y chy. Khaipa nama hnei chhona heta charei te u, zona ta a cha 
pachhai lei nawpata; ahyrai zona liata a chareipa chata a sina chy pahno ty 
vei. 36 Khaipa nama hnei chhota, khaipa he ngiapa te u, khaipa sawzy 
nama cha thei nawpata," tah ta. 


Zunaw ngiapa leina 


Cha bizy cha Zisu ta rei ta, si ta, ama hmo lei nawpata a nyu ha ta.37 Ama 
hmiako liata cha hawpa hmonoapa hlupi tao hrasala ano a ngiapa vei ei; 
38 "Abeipa, eima bi reipa ahyma a ngiapa, Abeipa ku chhao ahy hnota ma 
a lua?" tahpa hrosopa Isai bi reipa kha a tlo nawpata. 39 He vana heta ama 
ngiapa thei vei, Isai ta, 40 "Ano ta ama mo pachao ta, ama pathipalo 
pahru ta, chata leipata la ama mo ta hmo pathlei awh ei ta, ama pathipalo 
ta pahno pathlei awh ei ta, chatawcha a hei pathlei awh ei ta, kei ta amo ei 
patla pathlei awh na," tahpa a rei heipa vana heta. 41 Isai ta a ronazi a 
hmopa nata a thati a reipa vata cha bizy cha a rei. 42 Chahrasala 
hyutupazy thokha a hlupi ta Zisu a ngiapa ei ta; anodeikuacha Pharisaizy 
vata a phua vei ei, chata leipata cha a pakhyna-o tawta topata ama y awh: 
43 Khazopa lata ronana hlata cha, chysa lata ronana kho via tlo ei ta. 


Zisu kypachana 


44 Zisu aw ta, "Ahyrai na ngiapapa cha kei na ngiapapa cha vei, na 
tuatupa a ngiapapa tlao a cha. 45 Ahyrai na hmopa cha na tuatupa a 
hmopa a cha. 46 Khizaw khaitupata a vypa ei cha, ahyrai na ngiapapa mai 
zona liata a y lei nawpata, 47 ahyrai ei bi reipa theipata a ngia vei hrasala 
keima ta pachia va na; khizaw pachia awhpata a vypa cha leipa na ta, 
khizaw pachhah awhpata a vypa cha tlo na ta. 48 Ahyrai na kho leipata ei 
bi reipazy a ngia leipa chata, pachiatupa pakha a hnei, ei bi reipa kha, kha 
bi tlai khata no ki no liana chata ano cha a pachia awh. 49 Keima tao 
chhypa ta rei va na; Paw na tuatupa chata ei rei awhpa nata ei chho awhpa 
he bi tlao eina pi.50 Ano bipipa cha chhazaw hrona a cha tahpa ei pahno. 
Cha vana chata bi ei reipa he, Paw ema chhopa lyma hawta ei re1," tah ta. 


ya 
Pachupazy phei Zisu ta a pasina 


1 Zawpakho kychhi hlata, Zisu ta he khizaw he puasaipata Paw la a si 
daiti a tlo hawh tahpa pahno ta, ano chysa khizaw liata a ypa ky a pacha 
typazy cha, a chhana tai chhaota ama ky pacha ta. 2 Chatawcha zapati ni 
nota, cha hia chhaota ahripa ta Saimaw sawchapawpa Zuda Iskari cha 
Zisu patusa awhpa a palorupa ta pachasa ta. 3 Zisu ta Paw ta a ku liata 
hmo to a pavaosapa zy, Khazopa tawta a vaw puapa a chapa zy, Khazopa 
lata a si hei awhpa zy pahno thla hana chota, 4 zapati a dopa cha thyu ta, 
a pozy so ta, ahruna po lah ta, a sai ta. 5 Chatawcha raho liata ti patlai ta, 
pachupazy phei pasi pathao ta, ahruna po a saipa chata hru lyma ta. 6 
Saimaw Pity la a vy ta; ano chata, "Abeipa, na ngasa ta ei phei na pasi 
awh ma?" tah ta. 7 Zisu ta a hnota, "Ei hmotaopa he atahma pahno va chi, 
chahrasala no hro na pahno awh," tah ta a chhy ta. 8 Pity ta a hnota, "Ei 
phei pasi chacheita awh va chi," tah ta. Zisu ta a hnota, "Ei cha pasi vei 
khiatala, kei liata khapahma topa hnei awh va chi," tah ta. 9 Saimaw Pity 
ta a hnota, "Abeipa, chata a cha khiatala ei phei dei cha leipata, ei ku nata 
ei lu chhao sy!" tah ta. 10 Zisu ta a hnota, "Ngaisi chipa cha phei leipata 
cha pasi byu vei, a pathai thla ha mata; namo nama pathai na, nama zydua 


ta deikua cha ver," tah ta. 11 A patusatu awhpa cha pahno tlo ta; cha vata, 
"Nama zydua ta pathai vei ei chi," a tah. 12 Zisu ta ama phei pasi khai 
tawta, a pozy lah ta, a thyu hei nata ama hnota, "Nama cho liata ei 
hmotaopa he khapa tahna ma a cha nama pahno ma? 13 Namo ta 
Pachutupa nata Abeipa eina tah ty ei chi; nama reipa a do na, cha tlai na ta. 
14 Kei, nama Beipa nata Pachutupa hmata nama phei ei pasi khiatala, 
namo chhaota nama phei nama pasi pa awhpa a cha. 15 Nama chota ei 
taopa hawna heta, namo chhaota nama tao hra nawpata ei cha pamosapa 
cha tlo ta. 16 Hmeiseitata, hmeiseitata, ei cha chho ei chu, sei a zibeipa 
hlata lai via vei; lyuchapa chhao a tuatupa hlata lai via hra vei. 17 Cha 
hmozy cha nama pahno khiatala, tao ula nama nohlao awh. 18 Nama 
zydua ky rei va na; ei tlypazy cha ei pahno; chahrasala cha cha, 'Ei 
viachha a nitupata a phei chakopa ei chota a hy,' tahpa, Khazopa cha bi 
kha a vaw tlo thei nawpata. 19 Atahma tawta a vaw tlo hlata, ei cha chho 
ei hi, a vaw tlo tita keima ano ei cha tahpa nama ngiapa thei nawpata. 20 
Hmeiseitata, hmeiseitata, ei cha chho ei chu, ahyrai ei tuapa mai alypa 
cha, keima na lypa a cha, ahyrai kei na lypa cha na tuatupa alypa a cha," 
tah ta. 


Zisu ta ano patusana a chhochhilina 


21 Zīsu ta cha hawta a rei khai nata, a palorupa ta a nopo ta, "Hmeiseitata, 
hmeiseitata, ei cha chho ei chu, nama hryta mo pakha ta eina patusa awh," 
tahpata pahnosa ta. 22 Pachupazy chata pahno leipa ei ta, amosasy ta a 
mo ei ta; 23 pachupazy hryta pakha Zisu ta a ky a pachapa cha tlakhai ka 
lata Zisu kiapa liata a hnipata y ta. 24 Saimaw Pity ta cha hnona chata, 
"Ahy ky ma a rei, mania chho tua," tahpata thlithla ta. 25 Chatawcha ano 
cha a yna ualua ta y ta, Zisu chachohna a hnipata a vaw hei ta a hnota, 
"Abeipa, ahy maw?" tah ta. 26 Zisu ta, "Viachha tlaw nypata ei pipa cha a 
cha awh," tah ta a chhy ta. Chatanachata viachha tlaw cha a ny khai nata, 
lah ta, Saimaw sawchapawpa Zuda Iskari pi ta. 27 Chatawcha viachha 
tlaw cha a pi tawna chata a chho liata Sata a ngia pa ha ta. Zisu ta a hnota, 
"Na tao awhpa cha tao parah te," tah ta. 28 Chatawcha tlakhai ka 


latapazy chata ahyhma ta kheitazi ta a tahpa ma a cha tahpa pahno vei ei. 
29 Thokha ta Zuda chata taka sahria a vaopa vata Zisu ta, "Kychhi chata 
hmo eima byupa mai chalei te," a tah tlyma; sipasapazy hnota khapaleipa 
pi awhpa a tah tlyma ama tah.30 Chatawcha ano chata viachha tlaw cha 
lah ta, thlai pua pa ha ta. 


Bipipa thipa 


31 Zuda a pua tawta, Zisu ta rei ta, "Atahma cha Chysa Sawchapawpa 
paronasapata a y hawh, ano vata Khazopa chhao paronasapata a y, 32 ano 
liana chata Khazopa cha paronasapata a y ha khiatala, Khazopa ta anosasy 
liana chata ano cha a paronasa awh, thlai a paronasa awh. 33 Sawnaw sai 
u, buakhata nama hnota e1 y chy. Namo ta eina tlua awh ei chi; chatawcha 
Zuzy hnota, 'Ei sina awhpa la a vy thei awh vei ei chi,' tahpa, ei reipa 
hawna khata, atahma cha hawna hra chata nama hnota ei rei. 34 Bipipa 
thipa ei cha pi ei hi, ky a pacha rairi ula; kei ta nama ky ei pachapa hawna 
heta, namo chhao ky a pacha rairi te u. 35 Nama ky nama pacha rairi 
khiatala, chysa zydua ta ei pachupazy nama chapa cha liana chata ama 
pahno awh," tah ta. 


Pity a papha saina chhochhilina 


36 Saimaw Pity ta a hnota, "Abeipa, khataila na si awh?" tah ta. Zisu ta, 
"Ei sina awhpa la, nama ta atahma na zi thei awh va chi; no hrota deikua 
cha eina zi awh chi," tah ta a chhy ta. 37 Pity ta a hnota, "Abeipa y, 
khazia atahma chhao ei cha zi thei awh vei? Nama vata ei hro ei thy 
awh," tah ta. 38 Zisu ta, "Keima vata na hro na thy awh ma? Hmeiseitata, 
hmeiseitata, ei cha chho, nama ta ei tho eina papha hia lei chi cha, aw kho 
awh vei," tah ta. 

Zisu Paw lata sina lapi 


1 "Nama pathipalo nopo kha se; Khazopa nama ngiapa na, kei chhao na 
ngiapa hra te u. 2 Ei Paw o liata yna hlupi a y; a y vei khiatala ei cha chho 
ha awhpa ei a cha, nama chata su a chhuady awhpata ei si awh hi. 3 
Chatawcha nama chata su ei vaw tao khiatala, vaw kua hei awh na ta, ei 
hnota ei cha lah awh ei, ei yna liata namo chhao nama y thei nawpata. 4 Ei 
sina awhpa lapi nama pahno na," tah ta. 5 Thawma ta a hnota, "Abeipa, na 
sina awhpa pahno ma pi; a lapi kheita e eima pahno awh," tah ta. 6 Zisu ta 
a hnota, "Kei he lathlo nata hmeiseina nata hrona ei cha; keima lata a si 
leipa cha ahyhma ta Paw lata tlo bei vei ei. 7 Kei na pahnopa cha ula, ei 
Paw chhao nama pahno ha ba awhpa; atahma tawta ano cha nama pahno 
na, ano nama hmo hawh hra," tah ta. 8 Phili ta a hnota, "Abeipa, Paw cha 
keimo mania pahmosa te, chatanachata eima chata a dai awh," tah ta. 9 
Zisu ta a hnota, "Phili, he cha dua he na hnota y na ta, chatana chhaota na 
pahno va chi ma? Ahyrai na hmopa cha Paw hmopa a cha; 'Paw cha 
keimo mania pahmosa te,' kheitazi ta a tahpa ma na cha? 10 Kei Paw liata 
ei ypa nata Paw keima liata a ypa zo va chi ma? Nama hnota he bi ei reipa 
he keima tao chhypata rei va na; Paw keima liata y ta, hmo tlao a tao ty. 
11 Kei Paw liata ei ypa nata Paw keima liata a ypa he na ngiapa te u; cha 
leipata ei hmo taopazy chha angiapa te u. 12 "Hmeiseitata, hmeiseitata, ei 
cha chho ei chu, ahyrai na ngiapapa chata hmo ei taopazy he ano chhaota 
a tao hra awh; hezy hlata hmo ronapa chhao a tao awh, Paw lata ei si 
awhpa vata. 13 Ei mo ta khaparai nama hiapa mai cha ei tao lyma awh, 
Sawchapawpa vata Paw paronasapata a y thei nawpata; 14 namo ta ei mo 
ta khaparai nama hia khiatala, cha cha ei tao lyma awh. 


Thlahpa Pathaipa taipa cha 


15 "Namo ta ei ky eina pacha khia chi ta la, ei bipipazy nama ngia awh. 
16 Chatawcha Paw hia awh na ta, ano chata Thlahpalotupa hropa a cha pi 
awh ei, chhazaw ta nama hnota a y awhpata, 17 cha cha hmeiseina 
Thlahpa cha a cha, khizaw ta cha cha hnei thei vei, ano hmo leipa ei ta, 
ama pahno hra leipa vata, namo ta ano cha nama pahno na, nama hnota y 
thla ha tlo ta, namo liana chata a y awh. 18 "Harapata cha sisai awh vei ei 


na, nama hnota ei vy hei awh. 19 Bopi leipa tawta khizaw ta na hmo khao 
awh vei, chahrasala namo ta la eina hmo awh ei chi; keima ei hropa vata 
namo chhao nama hro hra awh. 20 Cha no liana chata kei ei Paw liata ei 
ypa zy, namo keima liata nama ypa zy, kei namo liata ei ypa zy nama 
pahno awh. 21 Ahyrai ei bipipazy hnei ta a zypa cha, ky na pachatupa a 
cha; ahyrai ei ky na pachapa cha ei Paw ta a ky a pacha awh," tah ta. 22 
Zuda (Iskari a cha leipa) chata a hnota, "Abeipa keimo hnota a lua awh 
chi ta, khizaw hnota na lua tlo lei awhpa cha khazia?" tah ta. 23 Zisu ta a 
chhy ta a hnota, "Chysa ta ei ky eina pacha khiatala, ei bi a ngia awh ta, ei 
Paw ta ano cha a ky pacha awh ta, a hnota a vy awh pi ta, a hnota eima y 
thla ha awh. 24 Ahyrai ei ky na pacha leipa chata ei bipipazy zy vei; bi 
nama theipazy he keima ei cha vei, Paw na tuatupa ei tlao a cha. 25 
"Nama hnota ei y chho heta he bizy he ei cha chho ei hi. 26 
Thlahpalotupa, Thlahpa Pathaipa, Paw ta ei mo ta a vaw tua awhpa khata, 
cha chata a to cha pachu awh ei ta, nama hnota ei reipa zydua a cha 
patheisa pathi hei awh ei. 27 Thlahlona ei cha so pa ei hi; keima thlahlona 
ei cha pi ei hi; khizaw ta a pipa hawta ei cha pi leipa ei he. Nama 
pathipalo nopo kha se, chi rai chi kha se. 28 'Si awh na ta, namo la ei vy 
hei awh,' ei cha tahpa ei kha nama thei hawh. Namo ta ei ky na pachapa 
cha ula, Paw lata ei si awhpa vata nama ly awhpa a cha; Paw cha keima 
hlata rona via tlo ta. 29 Atahma a vaw tlo hlata ei cha chho hawh ei hi, a 
vaw tlo tita nama ngiapa nawpata. 30 Nama hnota bi rei hlei khao awh va 
na, khizaw bei a vy tlo awh ta. Ano chata keima liata bi khapahma hnei 
vei: 31 chahrasala kei ta Paw ky ei pachapa nata Paw ta bi eina pipa lyma 
hawta hmo ei tao tahpa, khizaw ta ama pahnona awhpata a cha hi. Thyu 
te u, he tawtapa pua ei su u. 


ya 
Zisu krezo hmeiseipa 


1 "Kei krezo hmeiseipa ei cha, ei Paw sado mohotupa a cha. 2 Ei chia a 
pathei leipa mai thy ty ta, a patheipa mai a pathai ty, a pathei hlu rili 


nawpata. 3 Nama hnota ei bi reipa vata atahma chhao nama pathai hawh. 
4 Keima liata y thla ha te u, kei chhao namo liata ei y thla ha awh. A chia 
cha krezo liata a y thla ha leipa khiatala, ano deitata a pathei thei leipa 
hawta, namo chhao keima liata nama y thla ha leipa khiatala, pathei thei 
awh vei ei chi. 5 Kei krezo cha ei cha, namo a chiazy nama cha. Ahyrai 
kema liata y thla ha ta, kei chhao ano liata ei y thla hana cha, cha cha a 
hlupi a pathei ty, keima leipata khapa hmatao thei tlo ei chi va. 6 Chysa 
keima liata a y thla ha leipa khiatala, a chia hawta thypata y ta, a ua ty; 
chatawcha pakhy ei ta, mei liata thy ei ta, a ka ty. 7 Namo keima liata y 
thla hapata, ei bi namo liata a y thla ha hra khiata cha, nama khopa mai 
hia te u, nama chata taopata a y lyma awh. 8 He vana heta ei Paw cha 
palyupalipata a y ty, a hlupi nama patheipa liana heta, chatanachata ei 
pachupazy nama cha awh. 9 Paw ta ky eina pachapa hawta kei chhaota 
nama ky ei cha pacha pa ei he; ei kypachana liata y thla ha te u. 10 Namo 
ta ei bipipazy nama zy khiatala, ei kypachana liata nama y thla ha awh, kei 
ta ei Paw bipipazy zy na ta, a kypachana liata ei y thla hapa hawna heta. 
11 Ei lypa namo liata a y thla ha nawpa nata, nama lypa a ki nawpata, he 
bizy he nama hnota ei rei hi. 12 "He he ei bipipa a cha, kei ta nama ky ei 
cha pachapa hawta namo ta namo ky a pacha ula. 13 Chysa ta a viasa 
chata a hro a pi hlei tawta, kypachana tha viapa ahyhma ta hnei vei ei, 14 
bi ei cha pipa mai nama tao khiatala, ei viasazy nama cha awh. 15 Sei cha 
tah khao awh vei ei na, a zibeipa hmotaopa sei ta pahno tlo va; viasazy 
tlao ei cha tah ei, Paw tawta hmo ei pahnopa zydua nama hnota phua ha 
tlo na ta. 16 Namo ta na tly vei ei chi, keima ta tlao cha tly ei na ta, pathei 
awhpa nata nama thei y thla ha awhpata ei cha rao hra ei; ei mo ta Paw 
lata nama hiapa mai, a cha pina awhpa ei ta. 17 Namosasy ta ky nama 
pacha rairi thei nawpata he bizy he ei cha pi ei. 


Khizaw ahaona 


18 "Khizaw ta a cha hao khia ei ta la, a cha hao hia chhaota, keima eina 
haopa nama pahno na. 19 Namo khizaw liatapa cha ula, khizaw ta ky a 
pacha awh ei; khizaw liatapa cha tlo lei kha ei chi ta, khizaw liatapa ei 


cha tlypa ei vana heta, khizaw ta a cha hao e1. 20 'Sei, a zibeipa hlata lai 
vei,' tahpa bi ei cha chho hapa ei kha a thei thla ha te u. Amo ta kei eina 
taola hawh khiatala, namo chhao a cha taola awh ei; ei bi ama zy khiatala, 
namo bi chhao ama zy awh. 21 Chahrasala he hmo zydua he ei mo vata 
nama chota ama tao awh, na tuatupa ama pahno leipa vata. 22 Kei a 
vypata ama hnota bi rei leipa awh sala, moleina ama hnei lei awhpa tlai; 
atahma deikua ama moleina liata reina awhpa hnei khao vei ei. 23 Ahyrai 
kei na haopa cha ei Paw a haopa a cha. 24 Hmo, mo hropa ahyhma tao 
bei leipazy ama hry liata tao leipa awh sala, moleina ama hnei lei awhpa 
tlai; atahma deikua amo ta kei nata ei Paw eima pano ta mania hmo hawh 
ei ta, mania ama hao hawh. 25 Khaparai cha sala ama rypa chabu liata 
amo ta, 'Khapa ky leipata eina hao e1,' tahpa bi ropa kha a vaw tlo nawpata 
a cha hi. 26 Paw tawtapa Thlahpalotupa nama hnota ei tua awhpa, Paw 
tawta a puapa hmeiseina Thlahpa cha a vaw tlo tita, ano chata ei bi a 
pahnosa awh; 27 namo chhaota nama pahnosa awh, a thaota tawta ei 
hnota nama ypa vata. 

1 "Cha chapiasa lei awhpata he hmozy he nama hnota ei rei hawh hi. 2 
Apakhynaozy tawta cha to awh ei ta; ahyrai cha thih awhpa maita 
Khazopa chota hmo pha a taopa hawta ama pacha awh, cha hawpa daiti 
cha a tlo awh. 3 Cha hawpa hmozy cha ama tao awh, Paw nata kei mania 
ama pahno leipa vata. 4 He bizy he nama hnota ei rei hawh hi, a daiti cha 
a vaw tlo tita ei cha chho hawh ei tahpa nama thei hei nawpata. 


Thlahpa Pathaipa raihria 


"He bizy he a thaota tawta ei cha chho leipa ei a cha, nama hnota ei ypa 
vata. 5 Atahma deikua cha na tuatupa la ei si awh; namo sahlao ahyhma 
ta, 'Khataila na si awh?' tahpata na hiahri tlo ei chi va. 6 He bizy he nama 
hnota ei reipa vata nama pathipalo cha pacharopata tlao bi ta. 7 
Chahrasala bi hmeiseipa ei cha chho ei: ei si awhpa nama chata a pha na, 


ei si vei khiatala Thlahpalotupa cha namo lata a vy awh vei; e1 si khiata 
deikua cha namo la ei vaw tua awh.8 Ano cha a vaw tlo nata moleina ky 
liata zy, siana ky liata zy, pachiana ky liata zy, khizaw ama thai leipa a 
pahnosa awh; 9 molema ky liata zy, kei eina ngiapa leipa vata; 10 siana ky 
liata zy, Paw la si awh na ta, namo ta eina hmo khao lei awhpa chi vana 
heta; 11 pachiana ky liata zy, he khizaw bei he thai leipata a tiu hawhpa 
vata. 12 "Nama hnota bi rei awhpa a hlupi ei hnei, chahrasala atahma la 
pahni tlo lei kha ei chi ta. 13 Chahrasala ano hmeiseina Thlahpa cha a vaw 
tlo tita, bi hmeiseipa zydua liana cha a cha chhi awh ei; ano tao chhypata 
bi rei awh vei, bi a pahnopa mai cha tlao a cha chho awh ei, hmo a vaw 
tlo awhpazy chhao a cha pahnosa awh ei. 14 Ano chata kei eina paronasa 
awh, kei tawtapa lah awh ta, nama hnota a cha pahnosa awh ei. 15 Paw ta 
hmo a hneipa zydua mai kei ei a cha, chavata kei ei tawtapa lah awh ta, 
nama hnota a cha pahnosa awh ei, ei tah. 


Pacharona thahphana lata a lina 


16 "Buakhata namo ta kei na hmo leipa awh ei chi ta; buakhata lilaw ta, 
namo ta kei eina hmo hei awh ei chi," tah ta. 17 A pachupazy thokha ta, 
"Eima hnota bi a reipa he khapa maw, 'Buakhata namo ta kei na hmo leipa 
awh ei chi ta, buakhata lilaw ta, namo ta kei eina hmo hei awh ei chi,' a 
tahpa nata, 'Paw lata ei si awhpa vata,' a tahpa he?" a tah ei ta. 18 Amo 
chata, "He 'buakhata' a tahpa he khapa tahna ma a cha? A bi reipa he a 
pachana pahno ma pi," tah ei ta. 19 Ano ama hiahri kho tahpa Zisu ta 
pahno ta, ama hnota, 'Buakhata namo ta, kei na hmo leipa awh ei chi ta, 
buakhata lilaw ta namo ta kei eina hmo hei awh ei chi,' tahpata ei bi reipa 
he nama hiahri ma? 20 Hmeiseitata, hmeiseitata, ei cha chho ei chu, namo 
nama mothli tlah awh ta, thata chah awh ei chi ta, khizaw deikua cha ama 
ly awh; namo pacharopata y awh ei chi ta, chahrasala nama pacharopa 
cha alyna lata a vaw li awh. 21 Chano ta saw a zei nota a pacha a ro ty, a 
daiti a tlo hawhpa vata; chahrasala naw a pi patanata, a thlahzopa cha a 
thei khao ty vei, khizaw liata chysa a vaw pipa cha alypa vata. 22 
Chatawcha atahma namo nama pacha a ro, chahrasala cha hmo hei awh ei 


na ta, nama pathipalo aly awh ta, nama lypa cha ahyhma ta cha lah pa awh 
vei ei. 23 Cha no liana chata namo ta khapahma kei na hiahri awh vei ei 
chi. Hmeiseitata, hmeiseitata, ei cha chho ei chu, Paw liata khaparai nama 
hia khiatala, keima mo ta a cha pi awh ei. 24 Atahma taita ei mo ta 
khapahma hia vei ei chi; hia te u, nama hmo awh, chatanachata nama lypa 
a ki nawpata. 


Khizaw ei tia hawh 


25 Cha bizy cha pakhopata nama hnota ei rei hawh; a daiti a tlo awh, cha 
tina chata nama hnota pakhonata bi rei khao leipa awh na ta, a siapatata 
Paw thati ei cha chho awh ei. 26 Cha no liana chata keima mo ta hmo 
nama hia awh; Paw lata kei ta ei cha haw pa awh ei, cha tah vei ei na; 27 
Paw tlaita nama ky cha pacha tlo ei ta, namo ta ei ky na pacha ei chi ta, 
Paw tawta a puapa ei chapa nama ngiapapa vata. 28 Kei Paw tawta vaw 
pua ta, khizaw liata a vypa ei cha; khizaw sisaipata Paw la a di hei awhpa 
ei cha," tah ta. 29 A pachupazy ta, "Pacha te, atahmala a siapatata bi na 
rei na, a pakhona rai ta rei khao va chi! 30 Nama ta ato pahno chi ta, 
ahyhma ta hiahri byu va chi, tahpa atahma eima pahno hawh; he vana heta 
Khazopa tawta a puapa na chapa eima ngiapa na," tah ei ta. 31 Zisu ta a 
chhy ta ama hnota, "Atahma cha nama ngiapa hawh ma? 32 A daiti a tlo 
awh, a tlo hawh, cha tina chata namo o chyu lata pai khai awh ei chi ta, 
keima deitata eina pathlua awh ei chi; chahrasala Paw ei hnota a ypa vata 
keima deitata y tlo lei kha na ta. 33 He bizy he nama hnota ei rei hawh hi, 
keima liata thlahlopata nama y nawpata. Khizaw liana heta ritheipasapata 
nama y ty; chahrasala thlahlo ngaitapata y te u, kei ta khizaw ei tia hawh," 
tah ta. 


17 
A pachupazy chata Zisu thlahchhana 


1 Cha hmozy cha Zisu ta rei ta, ava la uapata, "Ei Paw y, a daiti a tlo 
hawh; na Sawchapawpa paronasa te, Sawchapawpa ta a cha paronasa 


nawpata, 2 chysa zydua chota bi hneipata na taopa khata ano hnota na 
pipa mai cha chhazaw hrona a pi thei nawpata. 3 He he chhazaw hrona a 
cha, na Khazopa hmeiseipa deita nata na tuapa Zisu Krista pahnopa hi. 4 
Nama ta hmo tao awhpa eina pipa chi kha tao khai na ta, khizaw liata ei 
cha paronasa hawh; 5 hy ei Paw y, khizaw y hlata na liata a ronana ei 
hneipa khata atahma nama lia tlaita na paronasa te. 6 "Nama ta khizaw 
hry tawta a puapazy kei eina pipa chi hnona khata na mo ei palasa hawh; 
amo cha na ei ama cha, nama ta amo cha kei eina pi chi, amo chata na bi 
ama ngia hawh. 7 Nama ta hmo kei eina pipa mai na tawta a puapa a cha 
tahpa atahma ama pahno hawh; 8 nama ta bi eina pipazy chi kha ama 
hnota pi ha tlo na ta, chazy cha a ngia ei ta, na tawta a puapa ei cha tahpa 
a dopata pahno hawh ei ta; nama ta eina tua chi tahpa chhao ama ngiapa 
hawh. 9 Ama chata thlah ei chha; he khizaw chata thlah a chhapa cha va 
na, nama ta eina pipa sahlao chata tlao a cha; na ei cha tlo ei ta; 10 kei ei 
mai na ei a cha, na ei cha kei ei a cha, amo vata paronasapata ei y ty. 11 
Chatawcha kei la khizaw liata y khao awh va na, he sahlao deikua he 
khizaw liata ama y awh, kei na la ei vaw di ha awh, ei Paw Pathaipa y, 
nama ta kei eina pipazy chi he na mo ta hrobi ma y, pokha ama cha thei 
nawpata, keimo hawna hra heta. 12 Ama hnota ei y chhona khata nama ta 
kei eina pipazy chi he, na mo ta ei hrobi ty; amo cha vai na ta, amo hry 
liata pakha hmata leidia vei ei, leidia sawchapawpa leipa khata cha, 
Khazopa cha bi a tlo nawpata. 13 Chahrasala atahma na la ei vy daima 
hawh; khizaw liata he bizy he ei rei, ei lypa amo liata ama hnei pakina 
awhpata. 14 Na bi ama hnota ei pi hawh; chatawcha khizaw ta amo cha a 
hao ei ta, khizaw liatapa ama cha leipa vata, kei khizaw liatapa ei cha 
leipa hawna hra heta. 15 Nama ta amo cha khizaw tawta na lah awhpata a 
hawpa cha leipa na ta, chysa moleipa tawna chata na hrobi awhpata ei tah. 
16 Amo cha khizaw liatapa cha vei ei, kei khizaw liatapa ei cha leipa 
hawna hra heta. 17 Amo cha bi hmeiseipata pathaisa te; na bi cha 
hmeiseipa a cha. 18 Nama ta khizaw liata kei eina tuapa hawna chi khata, 
kei chhaota amo cha khizaw liata ei tua hi. 19 Amo vata keimasasy ta ei 
pathaisa, amo chhao bi hmeiseipata ama pathaisa awhpata. 20 "He 
sahlaozy chata deita a hawpa cha va na, ama bi vata kei na ngiapa 


awhpazy chata chhao a hawpa ei cha, 21 ama zydua ta pokha ama chana 
awhpata, ei Paw y, na keima liata na ypa nata kei nama liata ei ypa hawna 
hra heta, amo chhao keimo liata ama yna awhpata, na ta kei eina tua chi 
tahpa khizaw ta ama zo thei nawpata. 22 Na ta ronanazy eina pipa chi 
kha, kei ta amo ei pi hawh, amo cha pokha ama chana awhpata keimo 
pokha eima chapa hawna hra heta, 23 kei amo liata, na, keima liata amo 
pokha ta ypata, ama paki thei nawpata, na ta kei eina tua chi tahpa nata ky 
eina pachapa hawna chi ta, amo he ama ky na pacha tahpa khizaw ta ama 
pahno thei nawpata. 24 Ei Paw y, nama ta kei ema pipazy chi he, ei yna 
liata ei hnota a y awhpata ei kho, nama ta eina pipa chi ei ronana kha ama 
hmo nawpata, aleilo y hia chhaota nama ta ky na pacha hawh tlo chi ta. 25 
Hy ei Paw sia ngaitapa y, khizaw ta cha pahno leipa ei ta, kei deikua ta ei 
cha pahnopa kha; he sahlao chhao heta nama ta kei eina tua chi tahpa ama 
pahnopa kha.26 Ama hnota na mo pahnosa na ta, ei pahnosa ty awh, nama 
ta kei ky eina pachana chi kha, amo liata y ta, kei chhao amo liata ei y thei 
nawpata," tah ta. 


16 
Zisu patusana nata patuna 


1 Zisu ta cha bizy cha a rei khai 1 o nata, a pachupazy chhaota pua ei ta, 
Kidraw chava kao chakah ei ta, cha liana cha sado y ta, cha liana chata a 
ngia ei ta, ano nata a pachupazy chhaota. 2 A patusatupa Zuda chhao 
chata cha su cha a pahno; Zisu cha a pachupazy hnota cha liana chata 
charei ty tlo ta. 3 Chatanachata Zuda cha theithaipa abeizy nata Pharisaizy 
tawtapa pheisai sahlao nata hyutupazy chhao a chhi ta, meiozy, meireizy, 
chaihraizy chabahpata cha lana chata a vy ei ta. 4 Zisu ta a cho liata hmo 
a tlo awhpa zydua cha pahno thla ha ta, pua ta ama hnota, "Ahy nama 
tlua?" tah ta. 5 Amo chata a hnota, "Nazari Zisu," tah ei ta, a chhy ei ta. 
Zisu ta ama hnota, "Keima he ei cha," tah ta. Chatawcha a patusatupa 
Zuda chhao cha ama hryta a dua ta. 6 "Keima he ei cha," a tah patanata a 
sy ei ta, alei liata pao chyu ei ta. 7 Ano chata ama hnota, "Ahy nama tlua?" 


tah ta hiahri hei ta. Chatawcha amo chata, "Nazari Zisu," tah ei ta. 8 Zisu 
ta, "Keima he ei cha, tahpa ei cha chho ei mata; namo ta keima eina tlua 
khia ei chi ta la, he sahlao he a phapata pasisa te u," tah ta a chhy ta. 9 A 
bi reipa, "Nama ta kei eina pipa chi sahlao pakha hma pahlei va na," a 
tahpa kha a tlo nawpata. 10 Chatawcha Saimaw Pity ta zaozi a vao ta, 
phia ta, Theithai Beichaipa sei chhaw ta, a nahkao chacha la pathai ta, sei 
mo cha Malkusa cha ta. 11 Zisu ta Pity hnota, "Zaozi kha a pai liata kho 
te; Paw ta nyu eina pipa he do awh va na ma?" tah ta. 


Theithai Beipa hmiako liata Zisu a dua 


12 Chatanachata pheisai sahlao chhaota ama hyutupa beichaipa chhaota 
Zuzy hyutupazy chhao chata Zisu patu ei ta, chahry ei ta. 13 Ana lata a 
chhi tua ei ta; Kaiapha pupa a chapa vata, Kaiapha cha cha ko liana chata 
Theithai Beichaipa cha ta. 14 Kaiapha cha chysa zydua vyupata mo pakha 
thih a pha tahpata Zuzy a pahruakheitupa kha a cha. 


Pity ta a papha saina 


15 Saimaw Pity ta Zisu zi ta, a pachupa hropa pakha chhaota, cha 
pachupa cha Theithai Beichaipa pahnopatheipa cha ta, Theithai Beichaipa 
o dopachho tlyhmia liata Zisu hnota a ngia hra ta, 16 chahrasala Pity cha 
khotho la ochhi kiapa liata a dua thla ha ta. Chatanachata pachupa hropa 
Theithai Beichaipa pahnopatheipa cha pua ta ochhi vaitupa bi chho ta, 
Pity pangiasa ta. 17 Ochhi vaitupa laisa chata Pity hnota, "Na chhao he 
chysa pachupazy hryta a hlao hrapa cha va chi ma?" tah ta. Ano chata, 
"Cha va na," tah ta. 18 Chatawcha seizy nata hyutupazy cha cha liana 
chata adua chyu ei ta, a chasipa vata meihei ta mei pati ei ta, a ai ei ta; 
Pity chhao ama hnota a hlao ta a dua hmata mei a ai hra ta. 


Theithai Beipa ta Zisu a hiahrina 


19 Theithai Beichaipa chata Zisu cha a pachupazy thati nata a pachunazi 
ky hiahri ta. 20 Zisu ta a chhy ta a hnota, "Khizaw chysa hnota vatla 


pahnopata bi ei rei typa kha; apakhynao nata Khazopa achhynao, Zu 
zydua y pakhyna zy liana chata ei pachu typa kha; a rula ta khapahma rei 
va na.21 Khazia kei eina hiahri chi? Ama hnota ei bi a theitupazy hiahri te; 
chazy chata ei bi reipa cha ama pahno mata," tah ta. 22 Cha cha a rei 
patanata a kiapa liata a duapa hyutupa pakha ta Zisu chabai ta, "Theithai 
Beichaipa he tana heta na chhy ma?" tah ta. 23 Zisu ta a hnota, "Bi do 
leipa a reipa ei cha khiatala, ei do leina na pahnosa te; chahrasala bi dopa 
ei reipa chhaota khazia eina chabai chi?" tah ta a chhy ta. 24 Ana chata a 
ku chahryna chota Theithai Beichaipa Kaiapha la tua ta. 


Pity ta Zisu a paphasai heina 


25 Saimaw Pity ta adua hmata mei a aita, "Na chhao a pachupa hryta a 
hlao hrapa cha va chi ma?" tah ei ta. "Cha va na," tahpata a papha ta. 26 
Theithai Beichaipa sei pakha, 2 Pity ta a nahkao a pathaipa heinaw chata, 
"A hnota sado liana khata cha hmo va na ma?" tah ta. 27 Pity a papha hei 
ta; aw kho pa ha ta. 


Pila hmiako liata Zisu a dua 


28 Zisu cha Kaiapha o tawna chata abei o lata a chhi hei ei ta. My cha ta. 
Amo cha abei o liata a ngia vei ei, ama ngia khiata cha pathai leipa cha 
awh ei ta, Zawpakho pati ni thei awh vei ei. 29 Chatawcha Pila amo la kei 
pua ta, ama hnota, "He chysa cho liana heta bipeipa khapa nama hnei?" 
tah ta. 30 Amo chata a hnota, "He chysa he moleipa cha leipa sala nfc la a 
vaw chhi awh ma pi," tahpata a chhy e1 ta. 31 Pila chata ama hnota, 
"Namo ta a chhi ula, nama rypa hawta a bi pachia te u," tah ta. Zuzy chata 
a hnota, "Keimo rei ta ahyhma thih hraopa cha vei," tah ei ta. 32 A thinazi 
awhpa ky Zisu ta a reipa hawta a tlo nawpata. 33 Pila cha a o la a ngia hei 
ta, Zisu aw ta a hnota, "Zuzy Beipa na cha ma?" tah ta. 34 Zisu ta, "He he 
nama palorupa ta a puapa ma na rei ma, mo hropa ta ama cha chhopa ma, 
keima ky he?" tah ta a chhy ta. 35 Pila ta, "Kei Zu chysa ei cha ma? Nama 
chizy nata theithaipa abeizy ta kei lata ama cha vaw chhipa a cha he; 


khapa hmo na tao?" tah ta a chhy ta. 36 Zisu ta, "Ei khinara cha he 
khizaw liatapa he cha vei; ei khinara cha he khizaw liatapa he cha sala, na 
chakaotupazy ta ama dyu awh, Zuzy lata pipata ei y lei nawpata; 
chahrasala ei khinara cha he liatapa he cha vei," tah ta a chhy ta. 37 Pila 
ta a hnota, "Abei cha khia chi?" tah ta. Zisu ta, "Ei cha cha, abei ei cha 
mata, bi hmeiseipa pahnosapa he ei bi chhopa nata khizaw liata ei vy 
chhapa a cha. Ahyrai bi hmeiseipa liatapa maita ei bi ama zy ty," tah ta. 
38 Pila ta a hnota, "Bi hmeiseipa khapa maw?" tah ta. 


Zisu thih awhpata raona 


Cha bi cha a rei khai patanata, Zuzy lata pua hei ta, ama hnota, 
"Khapahma a moleima hmo va na. 39 Chahrasala Zawpakho kychhi liata 
mo pakha ei cha papua pa awhpata rypa hnei ei chi ta; chatanachata Zuzy 
Beipa he cha papua pa awh ei sala nama kho ma?" tah ta. 40 Amo cha aw 
hei ei ta, "He chysa he cha kha se, Baraba kha tlao cha se!" tah ei ta. 
Baraba cha phihmapa a cha. 


19 


1 Cha nona chata Pila ta Zisu a chhi ta, chhei ta. 2 Chatawcha pheisaizy 
chata hlo lakho tao ei ta, pakho ei ta, po sailawpa pabusa hra ei ta; 3 a 
kiapa la a vy ei ta, "Zuzy Beipa y, eima cha nao na!" tah ei ta, chabai ei ta. 
4 Pila cha pua hei ta ama hnota "Mo te u, khapahma a moleina hmo va na 
tahpa nama pahno nawpata namo la ei vaw chhi hi," tah ta. 5 Zisu cha hlo 
lakho nata po sailawpa cha a buna chota vaw pua ta. Pila ta ama hnota, 
"Mo te u, chysa hi!" tah ta. 6 Theithaipa abeizy nata hyutupazy chata ano 
ama hmo patanata, aw ei ta, "Kraws liata khaipa te, kraws liata khaipa 
te!" tah ei ta. Pila ta ama hnota, "Namo ta sikhei ula, kraws liata khaipa te 
u, kei la khapahma a moleina hmo va na," tah ta. 7 Zuzy chata a hnota, 
"Eima rypa ky kha a y, cha rypa lyma hawta Khazopa Sawchapawpa ta a 
taopa vata a thi awhpa a cha," tah ei ta a chhy ei ta. 8 Pila ta cha bi a thei 
nata chi pachai ta; 9 a o la a ngia hei ta Zisu hnota, "Khataila ta chysa ma 


na cha?" tah ta. Chahrasala Zisu ta a chhy vei. 10 Pila ta a hnota, "Nama 
ta kei na chho awh va chi ma? Cha pathli theipa ei cha, kraws liata cha 
khaipa theipa ei cha tahpa pahno va chi ma?" tah ta. 11 Zisu ta, "Cho la 
tawta pipa na cha vei khiatala, ei cho liana heta tao theipa rai hnei awh va 
chi; chavata na lata na pitupa khata a molei via," tah ta. 12 Cha rakha 
tawna cha Pila ta pathli a chhua ta, chahrasala Zuzy ta aw ei ta, "He chysa 
he na pathli khiatala Kaisara viasa cha awh va chi; ahyrai anosasy ta abei 
ta a taopa mai Kaisara adyupa ama cha," tah ei ta. 13 Pila ta cha bizy cha 
a thei patanata, Zisu a chhi ta, a mo Loparaipa, Hebrai rei deikua cha 
Kabatha ama tah, cha su liana chata ryureina dyuchhai liata a tyu ta. 14 
Chatawcha cha no cha Zawpakho kychhi pachyno cha ta; my pati ni daiti 
no a cha. Pila chata Zuzy hnota, "Mo te u, nama Beipa hi!" tah ta. 15 Amo 
cha aw ei ta, "Pahleipadia te, pahleipadia te, kraws liata khaipa te!" tah ei 
ta. Pila ta ama hnota, "Nama Beipa he kraws liata ei khaipa awh ma?" tah 
ta. Theithaipa abeizy ta, "Kaisara leipata cha abei hropa hnei ma pi," tah 
ei ta a chhy ei ta. 16 Chatanachata Pila ta kraws liata khaipa awhpata ano 
cha ama hnota pi ha ta. 


Khaipana 


17 Chatanachata Zisu cha a chhi ha ei ta, anosasy chata kraws a pupata 
luru su ama tahpa, Hebrai rei ta Kolkotha ama tahpa cha, cha su taina 
chata pua ta. 18 Cha liana chata kraws liata khaipa ei ta, mo hropa pano 
chhao, a ka lata pakha rairi ta, a lia liata Zisu. 19 Pila ta cha ro ta, kraws 
pawhmao liata bai ta, "Nazari Zisu, Zuzy Beipa," tahpata ropa a cha. 20 
Cha cha Zuzy thokha a hlupi ta rei ei ta, Zisu kraws liata ama khaipana su 
cha khipi kiapa cha ta; Hebrai rei ta zy, Rawma rei ta zy, Krika rei ta zy 
ropa cha tlo ta. 21 Zuzy theithaipa abeizy chata Pila hnota, " 'Zuzy Beipa,' 
tahpata ro kha, 'Zuzy Beipa ei cha a tah,' tahpata tlao ro te," tah ei ta. 22 
Pila ta, "Ei ropa kha ei ro khai hawh," tah ta a chhy ta. 23 Pheisaizy ta 
Zisu cha kraws liata ama khaipa khai nata, a chysiazy lah ei ta, su pali ta 
pachhai ei ta, pheisaizy ta su kha sai to ei ta; a viapakao lah hra ei ta. 
Viapakao cha bi leipa viapakao cha ta, a rao tawta a popa dua ta sapa a 


cha; 24 chavata amo chata, "Hri kha ei su u, ahy chata ma tlao pachao ei 
su u," a tah chyu ei ta, Khazopa cha bi ta, "Ei chysiazy a rai ei ta, ei 
viapakao chata pachao ei ta," tahpa a tlo thei nawpata, cha hmozy cha 
pheisaizy ta tao ei ta. 25 Zisu kraws kiapa liata a no nata a no narono, 
Mari Klopa lapino nata Mari Madali a dua ei ta. 26 Zisu ta a no nata 
pachupa ky a pachapa kha a kiapa liata a duapa hmo ta, a no hnota, "Ei 
na, mo tua, na sawchapawpa khaw!" tah ta. 27 Chatawcha pachupa hnota 
chata, "Mo tua, na no khaw!" tah ta. Cha rakha tawna cha cha pachupa 
chata ano o lata a no cha a chhi ha ta. 


Zisu thina 


28 Cha tawna chata Zisu ta hmo ato atahma a ki hawh, tahpa pahno ta, 
Khazopa cha bi kha a tlo nawpata, "Ei da na a phi," tah ta. 29 Cha liana 
chata bei miakha kresawti thaopata a bipa patyu ei ta; chatanachata 
sponge miakha cha kresawti thaopa liata nypata hisaw chochahrei liata 
patao ei ta, a hmao papha ei ta. 30 Zisu ta kresawti thaopa cha a do khai 
nata, "A tlo hawh," tah ta; chatawcha a lu a ko ta, a thlahpa pathli ha ta. 


Zisu ka liata ama cho 


31 Pachyno a chapa vata a rizy cha pahano ta kraws liata a y thla ha lei 
nawpata, (cha pahano cha no ronapa cha tlo ta). Zuzy ta Pila hnota ama 
pheizy thlipata, ama ri sikhei awhpata a haw ei ta. 32 Chatawcha 
pheisaizy cha a vy ei ta, a hnota kraws liata ama khaipa pa tytuapa nata 
mo pakha cha ama pheizy thli ei ta: 33 chahrasala Zisu kiapa la a vy ei ta, 
a thi hawhpa pahno ei ta, a pheizy thli leipa ei ta. 34 Chahrasala pheisaizy 
hry liatapa pakha ta a ka liata a sei ta a cho ta, chatanachata thisai nata ti 
vaw pua pa ha ta. 35 A hmotupa chata a pahnosa hawh, a bi pahnosapa a 
do, a reipa a do tahpa anosasy ta a pahno, namo chhaota nama ngiapa 
nawpata. 36 Khazopa cha bi, "A ru miakha hma thlipa cha awh vei," 
tahpa tlo nawpata cha hmozy cha a vaw y hawh. 37 Chatawcha Khazopa 
cha bi hropa ta, "Ama chopa cha ama mo awh," tah hra ta. 


Zisu pabuna 


38 Cha hmozy hnolana chata Zawsi Arimathai khipa Zisu pachupa cha ta, 
chahrasala Zuzy a chipa vata a rula ta a ypa cha ta, ano chata Zisu ri cha 
lah awhpata Pila liata hia ta, Pila ta pasai ta. Chatanachata a vy ta a ri cha 
lah ha ta. 39 Nikadima, cha hlata za ta ano lata a vypa kha, myr nata aids 
a pahlao chipa kho sypangaw vaw cheipata, a vy hra ta. 40 Zisu ri cha lah 
ei ta, Zuzy pabunazi hawta khapaleipa ropahapazy chhaota po ri dipata 
pahly ei ta. 41 Chatawcha kraws liata ama khaipana su liana chata sado 
miakha y ta, sado liana chata ahyhma pazia bei leina thla thipa miakha a y. 
42 Chatawcha Zuzy Pachyno a chapa vata thla cha ama kiapata liata cha 
tlo ta, cha liana chata Zisu cha pazia ha ei ta. 


20 
Thyuheina 


1 Nosarino no hmiatua chaipa liata my ta, khi a pava hlata, Mari Madali 
cha thla lana chata vaw ta, alo cha thla tawta pasipata hmo ta. 2 A ra ta, 
Saimaw Pity nata pachupa hropa, Zisu ta ky a pachapa lana chata a vy ta, 
ama hnota, "Thla tawtapa kha Abeipa cha ama sikhei hawh, ama sona 
pahno tlo pi va," tah ta. 3 Chatanachata Pity cha pua ta, pachupa hropa 
chhaota, thla la pangai ei ta. 4 A ra kho ei ta, pachupa a hropa chata Pity 
chhao ta, thla cha tlo tua ta; 5 a bo ta, mo ta, po ri dipazy cha a y thla 
hapata hmo ta, chahrasala a chho la a ngia vei. 6 Saimaw Pity chhao a 
hnolata vaw tlo ta, thla chho la a ngia ta; po ri dipazy cha a y thla hapa 
nata 7 a lu liata ahruna po a ypa cha, po ri dipazy hry liata y leipata, chaty 
chipata su hro lata a ypa hmo ta. 8 Chatanachata pachupa hropa thla a tlo 
tuapa chhao cha a ngia hra ta, hmo ta, zo ta; 9 athipa hry tawtapa a thyu 
hei awhpa a cha tahpa, Khazopa cha bi kha pahno tlo ei va. 10 
Chatanachata pachupazy cha ama o la a di ha ei ta. 


Zisu, Mari Madali hnota aluana 


11 Chahrasala Mari cha khotho la thla kiapa liata chahna chota a dua ta, 
chahna chota a bo ta thla chho la mo ta; 12 valyuchapa pano po ngyupa a 
bupata, Zisu ri paziana su liana chata, pakha a lu lata, pakha a phei lata 
atyupa hmo ta. 13 Amo chata a hnota, "Chano, khazia na chah?" tah ei ta. 
Ano chata ama hnota, "Ei beipa sikhei hawh ei ta, ama sona e1 pahno leipa 
vata," tah ta. 14 Cha hawta a rei patanata a hnola a hei ta, Zisu a duapa 
hmo ta, Zisu a cha tahpa pahno tlo leipata. 15 Zisu ta a hnota, "Chano, 
khazia na chah? Ahy na tlua?" tah ta. Ano chata sado mokhatupa khia ma 
tah ta, a hnota, "Papu y, ano he tawtapa na sikheipata a cha khiatala, na 
sona na chho te, ei lah thei nawpata," tah ta. 16 Zisu ta a hnota, "Mari," 
tah ta. Ano cha a hei ta a hnota Hebrai rei ta, "Rabawni!" tah ta. (Cha cha 
pachutupa tahna a cha). 17 Zisu ta a hnota, "Na patu kha, atahma tai 
chhaota Paw lata kia ma va na; anodeikuacha ei unawpazy la vaw la, ama 
hnota, 'Ei Paw nama Paw, ei Khazopa nama Khazopa la ei kia awh,' a tah 
na tah te," tah ta. 18 Mari Madali cha vaw ta, pachupazy hnota, "Abeipa 
cha ei hmo hawh," tah ta; a hnota bi a reipazy chhao cha chho ta. 


A pachupazy hnota Zisu a luana 


19 Cha no, nosarino no hmiatupa liata zala ta, Zuzy chipa vata pachupazy 
yna ochhizy cha ama khaw tawna chata, Zisu a vy ta ama hryta a vaw dua 
ta, ama hnota, "Nama cho liata thlahlona y maw sy," tah ta. 20 Cha a rei 
khai nata a ku nata a ka ama hnota pamosa ta. Chatawcha Abeipa cha ama 
hmo nata pachupazy cha aly hawh ei ta. 21 Zisu ta ama hnota, "Nama cho 
liata, thlahlona y maw sy. Paw ta kei eina tuapa haw hra ta, ei cha tua ei 
hi," tah hei ta. 22 Cha bizy cha a rei khai nata, ama cho liata a hu so ta, 
ama hnota, "Thlahpa Pathaipa hnei te u. 23 Ahy moleipa rai nama 
ngiathaipa mai, ngiathaipa a cha awh; ahy moleipa rai nama ngiathai leipa 
mai, ngiathai leipa a cha awh," tah ta. 


Thawma zo leina 


24 Zisu a vy nona khata pahrawhleinozy hryta a hlao hrapa, Thawma 


(Maphi ama tahpa cha), ama hnota y leipata. 25 Chatanachata pachupa 
hropazy chata a hnota, "Abeipa cha eima hmo hawh," tah ei ta. 
Chahrasala ano chata ama hnota, "A ku liata thua khaina hmadawpazy 
kha hmopata, thua khaina hmadawpazy liata ei ku ta hriapata, a ka liata ei 
ku ta ei chapao leipata cha, zo awh va na," tah ta. 26 No chari tawta a 
pachupazy cha o chho liata y hei ei ta. Thawma chhao ama hnota y hra ta. 
Chatawcha Zisu a vy ta, ochhizy cha a khawpa cha tlo ta, ama hryta a 
vaw dua ta, ama hnota, "Nama cho liata thlahlona y maw sy," tah ta. 27 
Chatawcha Thawma hnona chata, "Na kudy ta vaw hria la, ei kuzy mo te; 
na ku vaw pazah la, ei ka liata chapao tua; zo leipata y leipa la, zo te," tah 
ta. 28 Thawma ta a hnota, "Ei Beipa nata ei Khazopa na cha!" tah ta a 
chhy ta. 29 Zisu ta a hnota, "Na ta eina hmopa va chi ta a ngiapapa na cha, 
hmo leipata a ngiapapa mai cha ama nohlao na," tah ta. 


Chabu ta a chhuapa 


30 Zisu ta pachupazy hmiako liana chata pahnona hropa hlupi tao ta, 
chazy cha he chabu liana heta ropa cha vei; 31 chahrasala hezy he Zisu 
cha Krista Khazopa Sawchapawpa a cha tahpa nama ngiapa nawpa nata a 
ngiapapata a mo liata hro nama hnei nawpata ropa a cha. 


za 
Pachupa pasari hnota Zisu aluana 


1 Cha hnolana chata Taibiria Tipo liata Zisu a pachupazy hnota a lua hei 
ta; he tana heta a lua. 2 Saimaw Pity zy, Thawma Maphi ama tahpa zy, 
Kalili ra liata Kena khipa Nathanael zy, Zebadi sawchapawpa pano zy, a 
pachupa hropa pano chhaota hmaokha ta y ei ta. 3 Saimaw Pity chata ama 
hnota, "Ngah patu awhpata ei si awh," tah ta. Amo chata a hnota, "Keimo 
chhao na hnota eima si hra awh," tah ei ta. Chatawcha si ei ta, baly liata 
kia ei ta, cha za liana chata khapahma patu vei ei. 4 Chatawcha khi pava 
chyta, Zisu raphyu liata a dua ta; chahrasala pachupazy chata Zisu a cha 
tahpa pahno tlo ei va. 5 Zisu ta ama hnota, "Ei nawta sai u, nipa 


khapaleipa nama hnei ma?" tah ta. Amo chata a hnota, "Hnei ma pi," tah 
ei ta a chhy ei ta. 6 Ano chata ama hnota, "Baly ka la chacha lana khata 
sao vaw ula, nama hmo awh," tah ta. Chatawcha vaw ei ta, ngah a hlu 
ngaitapa vata a daophi thei khao leipa ei ta. 7 Pachupa Zisu ta a ky a 
pachapa khata Pity hnota, "Abeipa a cha hao!" tah ta. Abeipa a cha tahpa 
Saimaw Pity ta a thei patanata, a po a sai ta, thluahruapa ta a ypa cha tlo 
ta, tipo liata a zaw pathla ta. 8 Chahrasala pachupa hropazy chata baly 
chypata ta sao ngah chhaota a daophipata vaw pangai ei ta, ngiaka tawta a 
hia tlo lei kha ei ta, dy za no tlyma deita cha ta. 9 Chatawcha ngiaka ama 
pua patanata, cha liana chata meihei ta mei patipa hmo ei ta, a cho liata 
ngahsa nata viachha raopa chhaota. 10 Zisu ta ama hnota, "Atahma ngah 
nama patupa kha vaw chei ba te u," tah ta. "Saimaw Pity kia ta sao cha 
ngah laipapi ta a bipata ngiaka la a daophi ta, za kha nata sypangaw nata 
miatho a cha; cha tlatluta y hrasala, sao cha a hri vei. 12 Zisu ta ama 
hnota. "My pati vaw ni te u," tah ta. Chatawcha pachupazy hry liata 
ahyhma ta, "Ahyma na cha?" tahpata hiahri nga vei ei. Abeipa a cha tahpa 
pahno thla ha ei ta. 13 Chatawcha Zisu a vy ta, viachha cha lah ta, ama 
hnota pi ta, ngahzy chhao cha cha hawna chata pi hra ta. 14 Cha cha Zisu 
athipa hry tawta a thyu hei tawta pachupazy hnota a luana ei thona a cha. 


Ei mitakupazy pasa te 


15 My pati ama ni khai nata Zisu ta Saimaw Pity hnona chata, "Saimaw, 
Zawhana sawchapawpa, hezy hlana heta na ta ei ky eina pacha via chi 
ma?" tah ta. Ano chata a hnota, "Y, Abeipa y; na ky ei cha pacha tahpa na 
pahno na," tah ta. Ano chata a hnota, "Ei mitakupa tawhzy pasa te," tah 
ta. 16 A ei nona ta a hnota, "Saimaw, Zawhana sawchapawpa, na ta ei ky 
eina pacha chi ma?" tah hei ta. Ano chata a hnota, "Y, na ky ei cha 
pachapa na pahno na," tah hei ta. Ano chata a hnota, "Ei mitakupazy 
moho te," tah ta. 17 A ei thona liana chata a hnota, "Saimaw, Zawhana 
sawchapawpa, na ta ei ky eina pacha chi ma?" tah ta. Chatawcha a ei 
thona liata, "Na ta ei ky eina pacha chi ma?" a tahpa vana chata, Pity a 
pacharo ta, a hnota, "Abeipa y, ato pahno chi ta; na ky ei cha pachapa na 


pahno na," tah ta. Zisu ta a hnota, "Ei mitakupazy pasa te. 18 Hmeiseitata, 
hmeiseitata, ei cha chho, na hawti nona khata na ehai a sai chi ta, na khona 
la maita si ty chi ta; chahrasala na macha tita na kuzy pazaw awh chi ta, 
mo hropa ta na chai cha sai awh ei ta, na kho leina lata ama cha daophi 
awh," tah ta. 19 Cha bizy cha kheitazi ta thipata ma Khazopa a palyupali 
awh tahpa pahnosana a rei. Cha cha a rei khai nata a hnota, "Na zi te," tah 
ta. 


Pachupa kypachapa 


20 Pity cha a hei ta, Zisu ta pachupa ky a pachapa za pati ni nota a 
chachohna a hnipata a vaw heipata, "Cha patusatu awhpa cha ahyma a 
cha?" a tahtupa khata a vaw zipa hmo ta. 21 Pity ta ano cha hmo ta, Zisu 
hnota, "Abeipa, he chysa he kheita ma a cha awh?" tah ta. 22 Zisu ta a 
hnota, "Ei vy heina taita a y thla ha awhpa chhochhi kho awh sala, cha 
cha khapa ma a cha cha pa awh? Na ta na zi thla ha te!" tah ta. 23 Cha 
pachupa cha thi lei awhpata a bi cha unawzy hry liana chata patha ha ta; 
chahrasala Zisu ta thi awh vei tahpa a hnota rei tlo va, "Ei vy heina taita a 
y awhpa chhochhi kho awh sala, cha cha khapa a cha cha pa awh?" a 
tahpa cha tlo ta. 24 Cha pachupa cha he bizy pahnosatupa nata rotupa he 
a cha; a bi pahnosapa he a do ngaitapa a cha tahpa eima pahno na. 25 
Chatawcha hezy leipa heta Zisu hmotaopa hropa hlupi a y; chazy cha ro 
khaipa cha sala chabu ro awhpa zydua cha khizaw liana chhao heta a 
tlopata pangiasa va na. 


